Sektor Pembinaan Menunjukkan Pemulihan

Kuala Lumpur – Jabatan Perangkaan Malaysia menjelaskan bahawa 2022 merupakan tahun sektor pembinaan menunjukkan pemulihan sebanyak 8.8% selepas mengalami trend penurunan selama dua tahun.

Ketua Perangkawan Malaysia, Dato’ Seri Dr. Mohd Uzir Mahidin berkata dalam laporannya berkata bahawa semua subsektor meningkat pada tahun 2022 dengan pertumbuhan dua angka direkodkan dalam aktiviti perdagangan khas, iaitu sebanyak 19.6% manakala bangunan bukan kediaman pula sebanyak 18.7%.

Tambah beliau lagi, subsektor kejuruteraan awam dan bangunan menunjukkan pertumbuhan positif masing-masing sebanyak 2.7% dan 3.4%. Walau bagaimanapun, jumlah nilai kerja pada tahun 2022 lebih rendah, iaitu RM121.9 bilion berbanding  sewaktu tempoh prapandemik pada 2019 yang berjumlah RM146.4 bilion.

Sektor pembinaan juga menunjukkan prestasi yang memberangsangkan pada suku tahun keempat 2022 dengan nilai kerja selesai sebanyak 15.71% selepas berkembang kukuh sebanyak 23.2% pada suku ketiga tahun 2022. Subsektor kejuruteraan awam, bangunan bukan kediaman dan aktiviti perdagangan khas merupakan subsektor yang menunjukkan pertumbuhan pada suku keempat dan didorong oleh pertumbuhan dua digit. Ketua perangkawan itu juga berkata subsektor kediaman juga menunjukkan peningkatan sebanyak 3.5% berbanding tahun sebelumnya.

Jabatan Perangkaan Malaysia menjelaskan bahawa daripada RM302 bilion kerja yang telah dilakukan, 37.9% bersamaan RM12.1 bilion terdiri daripada kejuruteraan awam diikuti dengan bangunan bukan kediaman sebanyak 30.1 peratus bersamaan RM9.6 bilion. Manakala, nilai kerja yang dilakukan dalam bangunan kediaman adalah sebanyak RM7 bilion bersamaan 21.8 peratus dan perdagangan khas pula sebanyak RM3.26 bilion bersamaan 10.2%. Sektor swasta merupakan pendorong utama yang menyumbang kepada pertumbuhan pembinaan pada suku keempat.


Ekonomi Malaysia Mencatatkan Perkembangan 7.0 Peratus

Untuk mendapatkan maklumat terkini, ikuti kami melalui Telegram

Kuala Lumpur – Ekonomi Malaysia secara keseluruhannya menunjukkan perkembangan sebanyak 8.7% pada tahun 2022. Bank Negara Malaysia(BNM)  dalam satu kenyataannya menjelaskan bahawa perkembangan ekonomi Malaysia pada suku keempat tahun 2022 dilihat lebih perlahan, iaitu sebanyak 7.0% susulan daripada sokongan langkah-langkah rangsangan dan kesan asas rendah yang berkurang.

Walau bagaimanapun, pertumbuhan ini masih melebihi purata pertumbuhan jangka panjang, iaitu sebanyak 5.1% BNM juga menyatakan bahawa sektor swasta merupakan pendorong utama yang menyebabkan berlakunya pertumbuhan ekonomi tersebut dan kemudian disokong oleh penggunaan dan pelaburan swasta. Penggunaan swasta juga terus meningkat dan telah didorong oleh keadaan pasaran pekerja yang bertambah baik.

“Pertumbuhan keseluruhan eksport menjadi sederhana sejajar dengan permintaan luaran yang semakin lemah namun telah diimbangi oleh prestasi eksport produk elektrik dan elektronik (E&E) yang berdayaa tahan.” Demikian kenyataan yang diberikan oleh BNM semasa mengupas isu ini. Sektor perkilangan dan perkhidmatan merupakan sektor yang telah mendorong kepada pertumbuhan ekonomi.

Namun begitu, ekonomi telah mencatatkan penurunan sebanyak 2.6% pada asas suku tahunan terlaras secara bermusim. Inflasi keseluruhan dilihat menjadi sederhana kepada 3.9% pada suku keempat tahun 2022. Penurunan tersebut disebabkan oleh luputnya kesan asas inflasi elektrik yang menjadi penyumbang utama terhadap inflasi yang lebih tinggi pada suku ketiga tahun 2022.

Menurut BNM lagi, harga komoditi  utama juga menunjukkan trend penurunan kerana inflasi yang lebih rendah bagi beberapa barangan berdasarkan Indeks Harga Pengguna (IHP) termasuklah bahan api. Inflasi bagi beberapa bahan makanan ruji utama seperti telur, daging segar juga menjadi sederhana pada suku tersebut.

Walau bagaimanapun, sebahagian kesan penurunan daripada faktor ini telah diimbangi oleh inflasi teras yang lebih tinggi. Inflasi teras juga meningkat kepada 4.2%  daripada 3.7% pada suku ketiga tahun 2022 yang didorong oleh permintaan yang terus kukuh dalam keadaan persekitaran kos yang dilihat masih tinggi.

Inflasi keseluruhan mencatatkan peningkatan kepada 3.3% berbanding dengan kadar pada tahun sebelumnya. Purata inflasi teras pula ialah 3.0%  lebih tinggi berbanding dengan tahun 2021, iaitu 0.7%.


HASiL Umum Penyediaan dan Penyerahan Penyataan Saraan EA dan EC Tahun 2022

Cyberjaya – Lembaga Hasil Dalam Negeri Malaysia (HASiL) menerusi kenyataan media yang dikeluarkannya pada hari ini ingin menarik perhatian majikan berhubung tanggungjawab menyediakan dan menyerahkan penyata saraan EA (sektor swasta) dan EC (sektor kerajaan) pekerja bagi tahun 2022 kepada pekerja sebelum atau pada 28 Februari 2023.

Perkara ini menjadi kemestian kepada majikan mengikut peruntukan subseksyen 83 (1A) Akta Cukai Pendapatan 1967 (ACP 1967) untuk menyerahkan penyata saraan EA dan EC ini setiap tahun mengikut tarikh yang ditetapkan bagi membolehkan mereka melaksanakan tanggungjawab mengemukakan Borang Nyata Cukai Pendapatan (BNCP) kepada HASiL dalam tempoh yang ditetapkan.

Justeru, para majikan boleh mencapai Nota Penerangan E 2022 melalui Portal HASiL www.hasil.gov.my atau pautan pantas seperti berikut: https://www.hasil.gov.my/media/csthpo0v/nota_penerangan_e2022.pdf

Untuk sebarang pertanyaan serta maklum balas berkaitan perkara ini boleh dimajukan melalui:

a) Hasil Care Line di talian 03-8911 1000 / 603-8911 1100 (Luar Negara);
b) HASiL Live Chat; dan
c) Borang Maklum Balas di portal rasmi HASiL di pautan pantas
https://maklumbalaspelanggan.hasil.gov.my/public.


Pelan Pembangunan Ekonomi Melayu dan Bumiputera Melonjak Pembangunan Ekonomi Negara

Kuala Lumpur – Dalam usaha melahirkan ekosistem ekonomi yang seimbang dan efektif, Dewan Perniagaan Melayu Malaysia (DPMM) mengadakan satu sesi perbincangan bersama-sama para pemain industri dan agensi kerajaan untuk menyediakan Pelan Pembangunan Ekonomi Melayu dan Bumiputera, petang ini.

Sesi perbincangan ini merupakan satu daripada pengisian Program Retreat Hala Tuju dan Pelan Cadangan Tindakan Ekonomi anjuran DPMM. Program yang berlangsung selama tiga hari itu berlangsung di Anjung Melayu, Jalan Bukit Petaling, Kuala Lumpur melibatkan para pemegang taruh ekonomi Melayu dan Bumiputera.

Objektif utama sesi perbincangan tersebut adalah untuk mendapatkan pandangan pemain industri dan agensi yang berkaitan tentang permasalahan ekonomi Melayu dan Bumiputera, seterusnya merangka draf strategi jangka pendek dan panjang yang jelas serta spesifik untuk dibawa kepada pertimbangan pihak Kerajaan Malaysia. Hal ini sejajar dengan usaha untuk melahirkan usahawan Melayu dan Bumiputera yang berdaya saing, sekali gus merapatkan jurang pendapatan yang dilihat semakin ketara.

Dalam sesi perbincangan itu, beberapa pendekatan digunakan bagi merangka model perniagaan baharu. Antaranya termasuklah memberikan penekanan terhadap keupayaan inovasi dan penciptaan, serta pengurusan rantaian bekalan agar selari dengan perkembangan teknologi dan peralihan masa. Pelan Pembangunan Ekonomi Melayu dan Bumiputera ini dijangka dapat membantu para usahawan mendepani cabaran semasa dan melonjakkan ekonomi Melayu dan Bumiputera.

Sesi perbincangan yang berlangsung selama dua jam itu dihadiri oleh beberapa wakil pemain industri utama negara, antaranya termasuklah pihak Petronas, UDA Holdings Berhad, Majlis Tindakan Ekonomi Melayu dan usahawan minyak dan gas tempatan. Â Yang turut hadir ialah wakil agensi Kementerian Perdagangan Dalam Negeri dan Hal Ehwal Pengguna serta Jabatan Kerja Raya.


Harga Simen dan Besi Terus Catat Peningkatan pada Januari 2023

Untuk mendapatkan maklumat terkini, ikuti kami melalui Telegram

Menurut Trading Economics, harga besi dijangka akan meningkat disebabkan oleh pemulihan aktiviti kilang China pada Januari selepas penguncupan tiga bulan berturut-turut seperti yang dilaporkan oleh The China National Bureau of Statistics Manufacturing Purchasing Manager Index. Selain itu, penamatan dasar sifar COVID-19 di China dan pelbagai inisiatif untuk merangsang aktiviti pembinaan dijangka memperkukuh sektor hartanah dan permintaan perumahan. Jangkaan ini seterusnya akan meningkatkan permintaan untuk input pembinaan dan perindustrian yang menggunakan bahan daripada bijih besi dan besi.


Inisiatif Kerajaan Bantu Rakyat Kurangkan Tekanan Kos Sara Hidup

Kuala Lumpur – Menu Rahmah yang baharu sahaja diperkenalkan merupakan salah satu inisiatif peniaga bagi membantu golongan yang memerlukan. Walau bagaimanapun, inisiatif itu bukanlah penyelesaian yang tepat bagi tempoh jangka masa yang panjang. Perkara ini turut dijelaskan oleh Prof. Madya Dr. Nuradli Ridzwan Mohd Dali selaku penganalisis ekonomi dari Universiti Sains Islam Malaysia dalam temubual rancangan Selamat Pagi Malaysia anjuran RTM baru-baru ini.

Beliau menjelaskan inisiatif itu merupakan satu langkah yang baik untuk membantu mengurangkan tekanan kos dalam jangka masa pendek. Walau bagaimanapun, pihak berwajib perlu memberikan penekanan penyelesaian jangka masa panjang. Pengenalan inisiatif itu dikhuatiri akan memberikan kesan negatif khususnya kepada golongan peniaga kerana mereka perlu menyerap kos. Oleh itu, beliau menyentuh tentang isu kenaikan gaji di Malaysia. Dapatan kajian mendapati bahawa harga barang akan naik seiring dengan kenaikan gaji. Tambahan pula, kadar kenaikan gaji di Malaysia pula tidak tinggi dan keadaan itu telah memberikan kesan kepada kos sara hidup.

Menjelang hari pembentangan belanjawan bagi tahun 2023, beliau turut mengutarakan beberapa cadangan iaitu menggalakkan generasi muda untuk menceburi bidang pertanian moden. Pihak kerajaan boleh menyediakan bantuan dana dan latihan kepada mereka untuk menceburi industri itu. Kita dapat menyelesaikan masalah sekuriti makanan dalam negara dan dapat memberikan peluang pekerjaan kepada rakyat tempatan.


Generasi Keliru Mengenal Bahasanya Sendiri?

Mutakhir ini kita seringkali kita mendengar ungkapan seperti “Hai  guys, apa khabar, u all sihat tak?,” “Akum, bley x awak say something about topik tadi,” “tu dia anak depa speaking, berhabuk terus”, “peduli haper sayer,” tak gitew,” dan “gilerr lah”. Inilah  antara frasa yang popular dan meniti di bibir sebahagian masyarakat Malaysia. Tidak dinafikan bahasa rancu ini diraikan oleh segelintir masyarakat bagi menggambarkan nilai komersial dan gaya sofistikated penuturnya selain menunjukkan ketinggian status sosialnya.

Senario ini dianggap normal semasa berinteraksi antara dua atau lebih individu berbanding dengan menggunakan bahasa Melayu standard yang terikat dengan hukum bahasa. Tanpa disedari, kelaziman penggunaan bahasa rancu dalam pertuturan seharian akan turut memberikan kesan pada stail penulisan yang kurang bermutu kerana golongan ini lebih mementingkan bahasa yang santai dan mempunyai daya tarikan berbanding dengan fokus pada mutu bahasa.

Kerancuan bahasa bukanlah suatu topik yang baharu untuk dibincangkan kerana sebelum ini sudah banyak sarjana yang berdiskusi tentang isu ini sama ada dalam penulisan ilmiah, penulisan popular dan juga pembentangan di majlis penting bahasa Melayu. Penulisan secara repetisi ini bukanlah untuk mencari kesalahan semata-mata dan menjatuhkan hukuman kepada penggemar bahasa rancu tetapi adalah untuk memastikan bahasa Melayu digunakan dengan betul serta kekerapan perbincangan tersebut adalah untuk mengingatkan masyarakat agar kembali kepada praktikal standard bahasa yang telah ditetapkan. Perkembangan bahasa rancu yang pesat dibimbangi akan melahirkan generasi yang tidak celik bahasa dan hilang jati diri bangsa.

Kerancuan bahasa dapat dikaitkan dengan percampuran kod atau yang juga disebut oleh Hishamudin Isam dan rakannya pada tahun 2018 sebagai ketidaktenteraman suasana linguistik standard kerana menyalahi hukum bahasa yang bukan sahaja dapat dikesan melalui komunikasi lisan tetapi juga pada pengiklanan dan papan tanda perniagaan yang tujuannya adalah untuk menyampaikan maklumat dengan jelas dan menarik kuasa beli pengguna.

Ungkapan pengiklanan seperti “Anda ingin miliki kulit flawless?”, tulisan pada papan tanda premis perniagaan seperti Dobi Family adalah antara bahasa rancu yang dikenal pasti digunakan oleh pemilik perniagaan sebagai tanda nama dan maklumat perniagaan. Selain itu, penggunaan loghat setempat juga dikesan digunakan pada papan tanda perniagaan. Masitah Muhammadin dan rakan pada tahun 2018 telah melakukan kajian tentang penggunaan papan tanda premis perniagaan di Terengganu, yang menemui penggunaan loghat Terengganu seperti Restoran Makang Sekak-sekak Nok bagi menarik pelanggan.

Dalam menangani isu ini, pihak Dewan Bahasa dan Pustaka (DBP) mengorak langkah drastik dan penuh dinamis telah membangunkan laman web DBP Sah Bahasa yang dapat dilayari di https://dbpsahbahasa.my. Dengan slogan “Gunakan Bahasa dengan Betul”, DBP menyediakan khidmat semakan dan pengesahan bahasa Melayu untuk pengiklanan sama ada bagi cetakan ataupun elektronik, papan tanda perniagaan untuk permohonan lesen kepada pihak Pihak Berkuasa Tempatan, penamaan nama bangunan, tempat awam dan jalan serta dokumen rasmi dan umum. Selain itu, untuk keselesaan ramai, DBP juga telah membuka kaunter khidmat kepada masyarakat yang mula beroperasi pada 27 Disember 2021. Tujuan dua saluran ini adalah berpusat, iaitu untuk memartabatkan bahasa Melayu.

Ketidaktekalan dari segi frasa, kosa kata, ejaan dan istilah ini juga berlaku dalam aplikasi teknologi yang berperanan sebagai pemudah cara dalam mengeratkan hubungan tanpa sempadan. Dalam komunikasi tulisan di WhatsApp, Facebook, Twitter, dan Telegram, kelihatan pengguna begitu selesa dan sewenang-wenangnya menggunakan bahasa rancu tanpa kawalan.

Medium ini telah memberikan ruang pada pengembangan variasi bahasa dan dapat diumpamakan sebagai gedung pengumpulan kerancuan bahasa. Antara contoh kerancuan bahasa dalam medium teknologi ini termasuklah seperti “Salam. Ada yg boleh sharekan nombor ticer taska taman ABC?,” dan “Aku salute gaya berani mati lu.” Fuzirah Hashim dan rakan pada tahun 2017 juga memberikan contoh kerancuan bahasa dalam medium teknologi ini seperti “Spe x isi x dpt sijil… tulis name korg at the end of your opinion”.

Untuk makluman, DBP telah mengusahakanl pelbagai rancangan pemantapan bahasa Melayu seperti memperbanyak istilah, melakukan pembaharuan ejaan dan pemantapan perkamusan Melayu sehingga terbitnya Kamus Dewan Perdana pada tahun 2020 bagi memastikan bahasa Melayu sentiasa relevan dan seiring dengan arus globalisasi serta berkeupayaan menjadi rujukan utama pelbagai bidang.

Hal ini merupakan antara penyelesaian dalam menangani isu kerancuan bahasa yang dapat menjejaskan pembinaan negara bangsa. Selain itu, badan berwajib seperti Suruhanjaya Komunikasi dan Multimedia juga perlu mengambil pendekatan tegas bagi memastikan kerancuan bahasa tidak berlaku di media sosial dan juga dalam industri kreatif terutamanya yang melibatkan skrip lakonan filem dan drama televisyen. Walaupun situasi ini nampak mustahil tetapi jika diusahakan dengan serius akan beroleh kejayaan.

Fenomena kerancuan bahasa juga berlaku kerana keupayaan berbahasa oleh masyarakat majmuk di Malaysia semakin berkembang. Kehadiran gelombang migrasi ke Malaysia adalah antara faktor penyebab berlakunya pertembungan bahasa, adat dan budaya dengan masyarakat tempatan. Suatu perkara yang perlu diakui kebenarannya ialah pertembungan tersebut memberikan kebaikan kepada masyarakat dengan menguasai multibahasa yang mampu meluaskan jaringan sosial, memudahkan perbincangan politik dan melancarkan urusan perdagangan antarabangsa.

Bahasa Melayu yang bersifat dinamik tidak menolak penggunaan bahasa asing malahan menerima dan menyerap masuk bahasa tersebut sebagai kata pinjaman untuk memperkaya perbendaharaan kata. Namun begitu, di sebalik penerimaan tersebut, janganlah pula kita bertindak serampangan dengan melakukan kerosakan pada struktur, gaya dan tatabahasa bahasa Melayu yang telah mantap. Masyarakat perlu peka bahawa bahasa asing hanyalah bahasa tambahan dan tidak bertindak mengesampingkan bahasa Melayu sebagai bahasa pertuturan utama.

Sekiranya isu ini tidak dibendung dengan cekap dan telus akan mampu menenggelamkan fungsi bahasa Melayu sebagai bahasa perpaduan. Apabila penguasaan terhadap bahasa Melayu standard semakin lemah, maka semakin longgarlah semangat jati diri masyarakat Malaysia. Perkara ini bukanlah suatu perkara yang remeh dan hanya menganggap pejuang nasionalisme bahasa sahaja yang bertanggungjawab memperjuangkannya atau sekadar berpendapat bahawa isu ini adalah masalah linguistik yang boleh diatasi dalam perbincangan meja bulat pakar bidang sahaja.

Seharusnya masyarakat perlu mencermati isu ini bersama-sama dan berjiwa besar dalam mempertahankan bahasa Melayu standard serta tidak mengagungkan bahasa yang rancu. Adakah kita ingin melihat negara ini mempunyai bahasa yang cacamarba dan tidak memiliki identiti bahasa sendiri? Atau bersediakah kita menghadapi generasi yang keliru mengenal bahasanya sendiri? Tepuk dada tanyalah selera.

Slogan “Bahasa Jiwa Bangsa” yang telah dicipta sejak tahun 1952 dengan menekankan bahasa sebagai milik mutlak sesuatu bangsa dan menjadi identiti kebangsaan selain digunakan sebagai alat komunikasi, perpaduan untuk saling memahami dan bahasa ilmu sesuatu bangsa boleh terhalang dengan adanya pengaruh kerancuan bahasa dalam masyarakat. Slogan yang sudah sebati di halwa telinga dan begitu erat dengan DBP, janganlah dibiarkan berkumandang hanya di majlis tertentu seperti sambutan bulan bahasa atau Dekad Bahasa Kebangsaan sahaja. Slogan ini perlu diimplementasikan sepanjang masa.

Lanjutan daripada itu, dapatlah dinyatakan bahawa kerancuan bahasa bukanlah alat yang dapat memupuk perpaduan masyarakat, bukan juga menjadi simbol penilaian bagi ketinggian intelektual individu serta tidak dapat menggambarkan keaslian pemilik bahasanya. Oleh itu, pelbagai pihak perlu bersama-sama menangani masalah ini dengan menekankan penyampaian bahasa Melayu dengan betul dari peringkat sekolah, waima di universiti dan di rumah sekalipun demi memastikan Pelan Pembangunan Pendidikan Malaysia (PPPM) 2013–2025 yang menekankan penguasaan bahasa Melayu dalam kalangan pelajar tercapai. Justeru pilihan golongan sofistikated untuk terus mengekalkan penggunaan kerancuan bahasa dalam pertuturan seharian perlulah dikekang dengan menyokong teguh dan berdiri di belakang DBP dalam memperjuangkan bahasa Melayu. Marilah kita bersama-sama berganding bahu memelihara bahasa rasmi kebangsaan seperti yang tercatat dalam  perkara 152  perlembagaan  Malaysia.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia.


Pelancaran Kempen E-Duit

Untuk mendapatkan maklumat terkini, ikuti kami melalui Telegram


Kadar Jangka Pendek Kekal Stabil


Ejen Pemasar Fama

Sungai Petani – Seramai 150 pelajar Kolej Komuniti Sungai Petani (KKSP) menjadi kumpulan pertama dipilih bagi menyertai Program New Breed Marketing Enterpreneur (NBME) dengan menjalankan perniagaan secara talian menerusi platform Agrobazaar Online.

Peserta akan menjadi ejen memasar produk dikeluarkan oleh Lembaga Pemasaran Pertanian Persekutuan (Fama) yang boleh menjana pendapatan lumayan hingga mencecah lebih RM3000 sebulan melalui program itu. Itu merupakan kali pertama Fama mengadakan kerjasama dengan KKSP bertujuan melahirkan lebih ramai usahawan dalam kalangan pelajar. Para peserta perlu mengikuti kursus khasÂ  sebelum mereka memasarkan produk tersebut.

Terdahulu, satu perjanjian memorandum persefahaman antara pihak Fama dan KKSP telah berlangsung di Dewan Banquet KKSP. Majlis penyerahan memorandum perjanjian itu dilakukan antara Timbalan Pengarah Fama Negeri Kedah, Yusri Mahat dengan Pengarah KKSP, Sobah Abdul Hamid dengan disaksikan oleh Pengarah Fama Negeri Kedah, Isa Hamzah dan Timbalan Ketua Pengarah (Governan) Jabatan Pendidikan Politeknik dan Kolej Komuniti, Kementerian Pendidikan Tinggi (KPT) Malaysia, Kamaludin Daud.

Sementara itu, Sobah Abdul Hamid berkata, melalui usaha kali pertama dilakukan antara KKSP dengan Fama ini, program itu boleh memberi banyak kebaikan kepada pelajar setelah dilantik menjadi Ejen Pemasar Fama. Katanya, pelajar yang dipilih perlu menggunakan masa sepenuhnya bagi menjana pendapatan lumayan. “Hanya mereka yang aktif dalam online mampu mengejar kejayaan dan yang penting menjadi Ejen Pemasar FAMA yang sentiasa bertanggungjawab. “Banyak cabaran perlu dihadapi dan semua kerja menjadi mudah, sekiranya pelajar pandai menyesuaikan diri di mana-mana sahaja semasa membuat urusan dengan orang ramai,“ katanya.


Pertumbuhan Satu Angka Dijangkakan oleh IKEA Malaysia Pada Tahun Kewangan 2023

Kuala Lumpur – Kedai peruncit perabot dari Sweden, IKEA  menjangkakan prestasi kewangan berada dalam keadaan positif iaitu dengan pertumbuhan satu angka pada tahun kewangan 2023 selepas mencatatkan kejayaan luar biasa apabila telah mencapai peningkatan perolehan sebanyak 35% kepada RM 1.54 bilion pada tahun fiskal 2022.

Pengurus Runcit IKEA Malaysia, Malcolm Pruy menyatakan bahawa IKEA akan memberi fokus kepada beberapa cawangannya di Malaysia iaitu IKEA Batu Kawan di Pulau Pinang dan Tebrau di Johor yang bersambung dengan pusat beli belah terkemuka pada tahun ini dan tahun depan. Beliau juga menambah cawangan di Batu Kawan mempunyai potensi yang besar untuk pertumbuhan perniagaan itu kerana lokasi tersebut sedang dalam pembangunan yang pesat dan akan menjadikan cawangan itu sebagai lokasi penumpuan terbesar IKEA yang tinggal di utara Malaysia.  “IKEA Malaysia juga turut menyasarkan untuk merekodkan prestasi kewangan yang memberangsangkan dengan pertumbuhan satu angka pada tahun kewangan 2023.”

Sempena ulang tahun ke-20 pada tahun ini juga IKEA telah merancang  untuk menjadikan jenama itu lebih mudah diakses iaitu dengan menumpukan jualan secara dalam talian. Pada tahun ini, IKEA Malaysia juga turut merancang untuk menambah baik industri hospitaliti ke arah diet yang lebih sihat dengan pelancaran menu yang berasaskan tumbuhan.

Pengurus runcit IKEA Malaysia itu turut menyatakan terdapat perancangan untuk membuka cawangan yang baharu namun tidak akan dilaksanakan sekurang-kurangnya sehingga tahun 2026. Tambah beliau lagi, fokus utama IKEA sekarang adalah untuk memperkasakan jenama itu selain memastikan cawangan yang sedia ada terus diperkukuhkan.


180 000 Pekerja Asing Diperlukan dalam Sektor Pertanian

Putrajaya –  Timbalan Menteri Pertanian Dan Keterjaminan Makanan (MAFS), Chan Foong Hin  menyatakan bahawa kira-kira 180 000 tenaga kerja asing diperlukan untuk mengisi kekosongon dalam sektor pertanian di seluruh negara.

Seramai 3000 orang pekerja asing telah didaftarkan untuk mengisi kekosongan di sektor tersebut menerusi Prorgram Rekalibrasi. Beliau menambah sasaran MAFS adalah untuk menutup jurang yang sangat besar supaya isu kekurangan pekerja dapat diatasi dan keperluan di sektor pertanian dapat dipenuhi. Walaupun memerlukan kira-kira 180 000 tenaga kerja asing, MAFS  telah memberikan peluang terlebih warga tempatan telah diberikan peluang untuk mengisi keperluan sumber manusia dalam sektor ini sebelum dibuka kepada orang luar.

Timbalan Menteri itu menjelaskan bahawa pihak beliau dengan beberapa kementerian dan agensi seperti Kementerian Sumber Manusia dan Jabatan Imigresen sedang bekerjasama  untuk menangani isu dan memenuhi keperluan sektor pertanian negara. Tambahan beliau lagi, pelan kelonggaran penggajian pekerja asing itu akan dibuka kepada lima sektor iaitu perkilangan, perladangan, pertanian dan perkhidmatan (restoran). Hal ini kerana kelima-lima sektor  pekerjaan ini  kritikal dan memberikan kesan langsung kepada peningkatan ekonomi negara.

Pihak industri mempunyai alternatif menerusi pelan yang dicadangkan oleh MAFS untuk mendapatkan sumber tenaga kerja dalam sektor pertanian dan seterusnya dapat membantu mereka untuk menambah lagi pengeluaran hasil. Beliau berkata pengeluaran hasil itu juga memberikan impak yang besar terhadap imbangan perdagangan dan akan menyumbang kepada pemulihan ekonomi negara serta agenda sekuriti makanan negara.

Ujarnya, objektif utama MAFS tidak menjadikan pengambilan pekerja asing sebagai objektif utama mereka. Namun, objektif utama MAFS adalah untuk mewujudkan peluang pekerjaan yang lumayan dan cukup untuk warga tempatan serta menarik minat generasi muda. Beliau juga menjelaskan bahawa pengambilan pekerja asing merupakan penyelesaian untuk jangka pendek sahaja. Pada jangka masa yang panjang, MAFS melihat minat sejauh mana generasi muda ini melibatkan diri dalam sektor pertanian kerana sektor itu mempunyai masa depan yang luas.


UniSZA dan SME Bank Berganding Bahu Memperkasakan Bidang Keusahawanan


Perkembangan Teknologi Digital Pacu Pembangunan Masyarakat Setempat

Arau – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan berangkat merasmikan majlis penutupan program seminar keusahawanan yang turut dilaksanakan secara dalam talian (webinar) kali ke-18 di bawah Program ‘Women In Search of Excellence (WiSE) bertemakan “Journey To The Top“ di Dewan Bakawali Mes Pegawai Kanan PDRM Perlis, Jalan Raja Muda, Kangar.

Keberangkatan baginda ke program itu sehari suntuk disambut oleh Timbalan Ketua Pengarah Keusahawanan MARA Datuk Zulfikri Osman dan Pengarah MARA Negeri, Mohd Azam Jamaluddin. Program itu yang merupakan usaha sama antara Majlis Amanah Rakyat (MARA) dengan Yayasan Tuanku Fauziah (YTF). Turut diadakan ialah lawatan ke reruai pameran MARA, tayangan multimedia merangkumi aktiviti seminar dan simbolik perasmian penutupan, tayangan montaj, pengurniaan empat Sijil Usahawan MARA dan persembahan “MARA In Fashion“.

Raja Muda Perlis, DYTM Tuanku Syed Faizuddin Putra Jamalullail selaku penasihat YTF menitahkan bahawa perkembangan teknologi digital terkini telah membawa kepada perubahan dalam model perniagaan sedia ada dan penciptaan baharu, pengenalan produk dan perkhidmatan baharu, serta peningkatan kecekapan dalam proses perniagaan yang akhirnya menjadikan perniagaan lebih berdaya saing.

Baginda turut bertitah peralihan ekonomi sedia ada kepada ekonomi digital amat penting dalam mempercepakan pertumbuhan ekonomi setempat dan nasional dengan tenaga penggerak kebanyakannya terdiri daripada usahawan serta perusahaan kecil dan sederhana (PKS). Ekonomi digital juga mampu mewujudkan pelbagai peluang perniagaan serta pekerjaan, sekali gus meningkatkan pendapatan rakyat secara menyeluruh, termasuk kawasan luar bandar.


Gangguan Sistem Percukaian HASiL

Untuk mendapatkan maklumat terkini, ikuti kami melalui Telegram

Selaras dengan usaha menambah baik mutu serta kualiti perkhidmatan percukaian dalam talian, Lembaga Hasil Dalam Negeri Malaysia (HASiL) ingin memaklumkan bahawa sistem percukaian akan mengalami gangguan berikutan kerja-kerja menaiktaraf komponen elektrikal seperti jadual yang berikut:

HASiL amat memahami masalah yang mungkin timbul sekali gus ingin memohon maaf kepada pembayar cukai atas sebarang kesulitan yang terpaksa dihadapi berikutan pengumuman gangguan perkhidmatan ini. Sokongan dan kesabaran para pembayar cukai bagi membolehkan HASiL melaksanakan aktiviti penyenggaraan ini yang dijangka memberi nilai tambah kepada perkhidmatan percukaian amat dihargai. Walau bagaimanapun, para pembayar cukai masih boleh mendapatkan maklumat percukaian melalui Portal Rasmi HASiL melalui pautan https://www.hasil.gov.my/.

Sebarang pertanyaan serta maklum balas berkaitan boleh dimajukan kepada kami
melalui:


Maybank Asset Management Lancar Dana Baharu Bantu Rakyat Malaysia Merancang Persaraan

Kuala Lumpur – Maybank Asset Management Sdn. Bhd. melancarkan Dana Maybank Global Conservative-I pelbagai aset patuh syariah untuk menawarkan perancangan persaraan fleksibel bagi menjamin kestabilan kewangan kepada pelabur.

Dana itu merupakan sebahagian daripada Dana Maybank Global Wealth Moderate-I dan Dana Maybank Global Wealth Growth-I yang ditawarkan di bawah Maybank Flexible Retirement Solution yang telah dilancarkan pada tahun lalu. Dana itu disasarkan untuk mencapai pengagihan pendapatan sebanyak 7% setahun. Baki aset akan terus dilaburkan untuk memperoleh pulangan dan memberikan peluang kepada pelabur bagi meningkatkan tabung persaraan.

Ketua Pegawai Eksekutif Maybank Asset Management Malaysia, Ahmad Muzni Mohamed menyatakan kebimbangan beliau terhadap perancangan persaraan di negara ini. Beliau juga melihat kepentingan untuk memupuk masyarakat bagi menambah tabung persaraan sedia ada seawalnya bagi memastikan kewangan persaraan berada dalam keadaan selamat. Tambah beliau lagi, dana itu memberikan pilihan tahap risiko yang ingin diambil oleh pelanggan sambal menikmati fleksibiliti bagi menentukan hala tuju persaraan, menepati matlamat dan keperluan hidup masing-masing.

Selain itu, dana itu juga dapat menambah pendapatan pelabur selepas bersara dengan menyediakan pembayaran pendapatan yang lebih tinggi. Situasi itu dapat membantu mereka dalam aspek kestabilan pendapatan dan perlindungan simpanan untuk jangka panjang, memberikan ketenangan untuk meneruskan kehidupan berkualiti tanpa rasa bimbang soal kewangan.


Econsave Buka Cawangan ke-91


Mahir Berbahasa dengan Menguasai Tatabahasa

Kuala Lumpur − Penggunaan bahasa yang tidak tepat akan memberikan gambaran tidak betul kepada pelajar bahawa bahasa itu tidak sebegitu penting. Oleh itu, perlu ada satu panduan tentang ketepatan berbahasa bagi mengelak kekeliruan dalam kalangan pelajar ketika mempelajari dan menguasai tatabahasa yang menggunakan bahasa Melayu mengikut standard bahasa yang betul dan tepat.

Encik Muhammad Norrudin Abdul Aziz ketika mengupas buku tulisannya bersama-sama Encik Mat Ariffin Ismail, yang berjudul Kuasai Tatabahasa Mengikut Standard Pembelajaran terbitan Dewan Bahasa dan Pustaka mengatakan bahawa buku ini mengandungi pelbagai latihan bahasa Melayu dalam pelbagai aras dan membincangkan aspek bahasa dalam kurikulum sekolah rendah termasuklah golongan kata dalam bahasa Melayu.

Setiap golongan kata terbahagi pada beberapa jenis dan setiap jenis pula terbahagi pada subkata seperti kata nama yang terdiri daripada kata tugas; kata nama seperti kata nama am dan kata nama khas; kata kerja seperti kata kerja aktif dan kata kerja pasif; dan kata adjektif atau kata sifat.

Menurutnya lagi, penjodoh bilangan pula berfungsi sebagai pembantu kata bilangan dan pemadan kata nama. Pelajar biasanya mengalami kekeliruan dalam penggunaannya disebabkan oleh kekeliruan pada konteks kata nama.

Bentuk kata pula merupakan rupa bagi sesuatu kata dan terbahagi pada empat golongan, iaitu kata tunggal, kata ganda, kata majmuk dan kata imbuhan.

Tambahnya lagi, antara kesalahan yang sering dilakukan oleh pelajar ialah pengguguran imbuhan dan penggunaan imbuhan yang tidak tepat. Selain itu, pelajar juga sering kali menjadi keliru dalam penulisan kata ganda dan kata majmuk. Kesalahan dan kekeliruan dalam kalangan pelajar ini kerap berlaku dari dahulu lagi. Antara faktornya termasuklah masyarakat majmuk yang menggunakan pelbagai bahasa untuk berkomunikasi seperti penggunaan bahasa ibunda mengikut kaum dan juga dialek.

Contohnya, bagi penutur yang terdiri daripada kaum Cina, mereka sudah sebati dengan bahasa ibunda mereka, iaitu bahasa Mandarin. Oleh itu, apabila mereka ingin bercakap menggunakan bahasa Melayu, pemerolehan struktur bahasa itu menjadi berbeza. Hal ini demikian kerana kebanyakan penutur ini sudah biasa menggunakan bahasa ibunda mereka sebagai bahasa harian mereka untuk berkomunikasi dan sudah menjadi sebati dalam diri mereka.

Faktor kedua pula ialah pengaruh bahasa asing yang menyebabkan berlakunya kecelaruan struktur bahasa, iaitu tidak mengikut struktur bahasa Melayu yang betul.

Selain itu juga berlaku ketidakpekaan masyarakat mengenai peraturan bahasa dalam pelbagai sumber seperti media cetak, media massa dan sebagainya.

Oleh itu, semua pihak perlu menguasai bahasa dengan menguasai tatabahasa. Pengguna bahasa juga perlu menanam sikap mencintai bahasa Melayu dan perlu sentiasa mengangkat martabat bahasa Melayu. Sehubungan dengan itu, slogan “Bahasa Jiwa Bangsa“ perlu diterapkan dalam diri masyarakat untuk mengeratkan perpaduan pelbagai kaum dalam masyarakat negara ini.

Menurut beliau lagi, antara kelebihan buku ini termasuklah mengandungi banyak gambar sebagai rangsangan khususnya kepada murid Tahun 1 dan Tahun 2 yang lemah dalam tatabahasa. Buku ini juga dihasilkan untuk memudahkan para pelajar memahami tatabahasa mengikut standard pembelajaran terkini.

Demikianlah penerangan menarik daripada Encik Muhammad Norrudin Abdul Aziz (Guru Bahasa Melayu) menerusi Rancangan “Bicara Karyawan: Kuasai Tatabahasa Mengikut Standard Pembelajaran” menerusi Studio Siaran Langsung Media Sosial DBP yang bersiaran pada pukul 10.00 pagi tadi.


HASiL: Tidak Dapat Bercuti ke Luar Negara Jika Ada Tunggakan Cukai

Untuk mendapatkan maklumat terkini, ikuti kami melalui Telegram

Kuala Lumpur – Jika ada individu atau syarikat yang mempunyai tunggakan cukai yang tidak dijelaskan kepada kerajaan, mereka tidak dapat bercuti ke luar negara. Hal ini dimaklumkan oleh Lembaga Hasil Dalam Negeri Malaysia (HASiL) memandangkan ibu bapa akan mula merancang percutian keluarga pada cuti persekolahan yang bermula pada 16 Februari 2023.

Pihak HASiL menyarankan agar semua pembayar cukai menyemak status tunggakan cukai dan sekatan perjalanan masing-masing sebelum membuat perancangan untuk ke luar negara.

Mengikut Seksyen 104 dan 75A Akta Cukai Pendapatan 1967 (ACP 1967) dan Seksyen 22 Akta Cukai Keuntungan Harta Tanah 1976 (ACKHT 1976), HASiL diberi kuasa untuk menghalang mana-mana individu daripada meninggalkan Malaysia jika mereka atau syarikat mereka tidak melunaskan tunggakan cukai kepada kerajaan.

Pemakluman tindakan tersebut akan diposkan ke alamat terakhir yang dikemas kini oleh pembayar cukai kepada HASiL melalui data percukaian terkini yang direkodkan.

Sehubungan dengan itu, pembayar cukai boleh membuat semakan status tunggakan cukai mereka melalui portal MyTax, manakala semakan sekatan perjalanan boleh dibuat di laman web rasmi Jabatan Imigresen Malaysia.

Sekiranya pembayar cukai mempunyai tunggakan dan dikenakan sekatan perjalanan, mereka boleh membuat pembayaran atau menghubungi pejabat HASiL yang mengendalikan fail cukai mereka untuk tujuan rundingan bayaran ansuran bagi membolehkan mereka meneruskan perjalanan ke luar negara.

Bagi tujuan pembayaran tunggakan cukai pendapatan, bayaran cukai boleh dibuat melalui portal MyTax melalui Perkhidmatan ByrHASiL, mana-mana portal perbankan internet bank komersial yang dilantik oleh HASiL, mana-mana mesin deposit tunai bank lantikan HASiL, atau mana-mana kaunter bank lantikan HASiL.

Sebarang pertanyaan serta maklum balas berkaitan boleh terus menghubungi Hasil Care Line di talian 03-8911 1000 (dalam negara)/603-8911 1100 (luar negara) atau di Borang Maklum Balas HASiL.


Faktor Kenaikan Gaji Menunjukkan Nilai Positif terhadap Ekonomi Negara

Shah Alam – “Kenaikan gaji satu hingga  20 peratus perlu dilaksanakan oleh majikan berdasarkan kemahiran, kelulusan dan pengalaman pekerja.“

Demikian kenyataan Dato’ Wira Haji Mahfuz Omar, mantan Timbalan Menteri Sumber Manusia. Menurut beliau, jika gaji yang dibayar kepada pekerja setimpal dengan kemahiran yang dimiliki, produktiviti sesebuah syarikat akan meningkat dan memberikan keuntungan serta pulangan yang lebih baik kepada majikan.

Ujarnya, sebahagian besar majikan di Malaysia tidak membayar gaji para pekerja mereka berdasarkan kredibiliti pekerja dan hanya akur pada syarat gaji minimum. Beliau berpendapat bahawa majikan perlu mengambil kira kemahiran, kelulusan dan pengalaman yang dimiliki oleh pekerja apabila gaji dinaikkan lebih daripada kadar gaji minimum. Beliau percaya bahawa syarikat- syarikat besar atau majikan di Malaysia ini mempunyai teknologi yang canggih dan mampu merealisasikan pelarasan gaji antara tiga hingga 20 peratus.

Jika seseorang pekerja dalam syarikat memenuhi kriteria yang disebutkan, maka majikan perlu menaikkan gajinya walaupun tidak sampai 20 peratus peningkatannya.

Ulasnya lagi, kementerian hanya boleh menguatkuasakan kadar gaji minimum dan memberikan garis panduan kepada majikan sahaja. Sekiranya ekonomi Malaysia beransur pulih, gaji para pekerja harus turut dinaikkan. Dengan kenaikan tersebut akan memberikan kesan positif terhadap ekonomi negara.

Laporan pasaran pekerjaan dan trend gaji  2023 yang diterbitkan oleh Randstand mencatatkan bahawa peningkatan  kos sara hidup dan inflasi di Malaysia akan memberikan impak terhadap kemampuan untuk membeli barang keperluan serta gaya hidup.

Oleh itu, pelarasan gaji antara tiga hingga 20 peratus perlu diberikan kepada para pekerja bergantung kepada industri. Industri pertumbuhan tinggi seperti teknologi dan pembuatan bakal menyaksikan perubahan yang lebih besar dalam penstrukturan gaji dalaman.

Kenaikan gaji pekerja bukanlah berpunca daripada pengurangan dalam permintaan pengambilan pekerja baharu. Datuk Wira Haji Mahfuz Omar, menjelaskan lagi bahawa pengurangan dalam pengambilan pekerja baharu tidak akan berlaku sekiranya gaji dinaikkan. Hal ini kerana syarikat masih perlu mengambil pekerja baharu sekiranya mahu menambah pelaburan.

“Pengambilan pekerja pula bergantung kepada permintaan produk. Sekiranya permintaan produk melebihi permintaan, majikan perlu menambah pekerja dalam syarikatnya. Sektor pembinaan juga merupakan salah satu industri yang sentiasa berkembang dan memerlukan pekerja bagi menghasilkan produktiviti yang banyak.”


Subsidi Bersasar Dapat Mengurangkan Perbelanjaan Kerajaan

Untuk mendapatkan maklumat terkini, ikuti kami melalui Telegram

Kuala Lumpur – Isu hutang negara merupakan salah satu isu utama yang menjadi tumpuan di Parlimen baru-baru ini. Menyentuh perihal isu hutang negara, baru-baru ini dalam sesi rancangan Malaysia Petang Ini anjuran BERNAMA TV telah menampilkan Prof. Madya Dr. Aimi Zulhazmi Abdul Rashid yang juga merupakan seorang penganalisis ekonomi di Universiti Kuala Lumpur (UniKL) Business School bagi mengupas topik “Melunas Hutang Negara Tanpa GST”.

Beliau menjelaskan pandangan beliau berkenaan langkah kerajaan yang bertindak untuk tidak memperkenalkan semula sistem cukai GST. Beliau menyatakan bahawa pada masa ini bukanlah masa yang sesuai untuk memperkenalkan semula sistem cukai GST disebabkan oleh keadaan ekonomi masyarakat. Hal ini demikian kerana masyarakat pada masa ini tertekan dengan peningkatan kos sara hidup dan terpaksa mengharapkan bantuan subsidi kerajaan.

Selain itu, mekanisme sistem cukai GST di Malaysia masih belum mantap dan berkesan. Beliau menambah pelaksanaan sistem cukai GST memerlukan timbal balik kerana GST merupakan cosumption tax. Beliau turut menyatakan bahawa kerajaan perlu mewujudkan keseimbangan sekiranya GST kembali dilaksanakan. Tambah beliau lagi, kerajaan perlu melakukan kajian secara terperinci dan mendalam sebelum GST dilaksanakan semula. Kerajaan perlu mengenal pasti barangan dan perkhidmatan yang perlu dikenakan GST supaya tidak menimbulkan kekeliruan kepada para pemain industri dan masyarakat. Kajian yang dilakukan tersebut juga perlu mendapatkan pandangan dan libat urus masyarakat supaya mereka dapat menerima pelaksanaan GST.

Pada akhir program itu, beliau sempat mengutarakan pendapat tentang asas hasil yang boleh dijana bagi meningkatkan pendapatan negara. Menurut beliau, beliau mahu kerajaan mengutip cukai daripada ekonomi hitam. Ekonomi hitam merupakan jenis perniagaan yang tidak didaftarkan, contohnya berniaga di tepi jalan. Perniagaan itu tidak mendaftar, tidak mengambil pinjaman dan tidak mempunyai rekod untuk mengutip cukai. Oleh itu, sektor ini dikenali sebagai ekonomi hitam. Statistik yang dikeluarkan oleh Lembaga Hasil Dalam Negara (LHDN) menganggarkan bahawa ekonomi hitam di Malaysia sekitar 21% daripada Keluaran Dalam Negara Kasar (KDNK) negara dalam lingkungan RM300 billion. Oleh itu, pihak kerajaan harus merangka mekanisme yang membolehkan kerajaan mengutip cukai daripada sektor ini.


Pra-Pembentangan Belanjawan Malaysia Madani 2023

Kuala Lumpur – Berbaki beberapa hari lagi belanjawan negara bagi tahun 2023 akan dibentangkan di Dewan Rakyat. Menyentuh perihal belanjawan 2023, baru-baru ini dalam rancangan Selamat Pagi Malaysia anjuran RTM telah menampilkan Prof. Madya Dr. Norlin Khalid yang juga merupakan Pensyarah Kanan di Fakulti Ekonomi dan Pengurusan, Universiti Kebangsaan Malaysia bagi mengupas topik berkenaan “Pra Belanjawan 2023: Tangani Kos Sara Hidup. Beliau membuka tirai perkongsiannya dengan menyentuh berkenaan tema belanjawan 2023. Menurut beliau, umum mengetahui bahawa tema bagi belanjawan 2023 adalah Malaysia Madani. Belanjawan tersebut akan memberi tumpuan terhadap hasrat YAB Perdana Menteri, Dato’ Seri Anwar Ibrahim mahu menjadikan Malaysia sebagai satu negara yang makmur dan sejahtera yang berpandukan konsep Madani yang telah digariskan.

Beliau menjangkakan bahawa belanjawan yang bakal dibentangkan akan memberikan keutamaan kepada pertumbuhan ekonomi negara. Pihak kerajaan dijangka akan melakukan penstrukturan semula program atau projek berdasarkan kepada keadaan ekonomi global semasa. Beliau turut mengupas perihal pendekatan untuk menstrukturkan semula subsidi. Beliau berpendapat bahawa langkah penstrukturan subsidi merupakan langkah yang tepat. Beliau menyatakan bahawa pihak kerajaan perlu menukar dasar subsidi penuh kepada dasar struktur baharu yang dapat membantu golongan yang lebih memerlukan.

Beliau turut menyentuh perihal harga barang mentah dan harga barang akhir. Beliau menyatakan bahawa secara umumnya harga barang mentah memang sangat mempengaruhi harga barang akhir. Beliau menambah kenaikan harga barang kini dipengaruhi oleh faktor luaran seperti krisis perang dan gangguan rantaian bekalan global. Oleh itu, beliau mencadangkan bahawa pihak kerajaan perlu merangka program yang menggalakkan masyarakat untuk menceburi bidang pertanian dan penternakan bagi menjamin sekuriti makanan negara. Langkah itu dapat mengurangkan kebergantungan kepada makanan import dan dapat mengurangkan harga akhir kepada pengguna.

Beliau juga turut mengupas perihal kenaikan tangga gaji dengan kuasa beli. Beliau menyatakan bahawa kuasa beli pengguna bukan sekadar ditentukan oleh harga barang malah turut ditentukan oleh hasil pendapatan gaji yang diterima. Tegas beliau lagi, jika berlakunya kenaikan harga barang tetapi dalam masa yang sama jumlah pendapatan turut meningkat sama atau lebih tinggi maka pengguna tidak mempunyai masalah dengan kenaikan harga barang, sebagaimana yang berlaku di negara maju. Namun, kenaikan harga barang tidak dapat dielakkan kerana kos pengeluaran sentiasa meningkat.

Oleh itu, salah satu cara untuk mengatasi masalah ini ialah meningkatkan pendapatan. Persoalannya, bagaimana belanjawan 2023 boleh meningkatan pendapatan dengan meningkatkan produktiviti pekerja? Beliau mencadangkan bahawa pihak kerajaan perlu meningkatkan produktiviti dengan melaksanakan program reskilling ataupun upskilling. Pada akhir wawancara itu, beliau juga sempat menyatakan harapan berkenaan golongan wanita dalam belanjawan 2023 yang bakal dibentangkan tidak lama lagi. Beliau berharap agar pihak kerajaan tidak meminggirkan golongan wanita kerana golongan wanita juga memainkan peranan penting dalam pembangunan negara.


Rizab Antarabangsa BNM Berjumlah USD 114.4 Bilion pada 15 Februari 2023

Kuala Lumpur – Rizab antarabangsa Bank Negara Malaysia (BNM) berjumlah USD 114.4 bilion  pada 15 Februari 2023. Paras rizab ini memadai untuk membiayai 5.0 bulan import barangan dan perkhidmatan dan 1.0 kali jumlah hutang luar negeri jangka pendek.

BNM menyatakan bahawa komponen utama rizab antarabangsa ialah rizab mata wang asing (USD 102.1 bilion), paras rizab Tabung Kewangan Antarabangsa (USD 1.4 bilion), hak pengeluaran khas (SDR) (USD 5.7 bilion), emas (USD 2.3 bilion) dan aset rizab lain (USD 2.9 bilion). Sementara itu, jumlah aset berjumlah RM 617.37 bilion, terdiri daripada emas dan pertukaran asing dan rizab lain termasuk SDR (RM 502.28 bilion), kertas kerajaan Malaysia (RM 12.82 bilion), deposit dengan institusi kewangan (RM 1.44 bilion), pinjaman dan pendahuluan (RM 23.74 bilion), tanah dan bangunan (RM 4.14 bilion) dan aset-aset lain (RM 72.96 bilion).

BNM turut menambah modal dan liabiliti terdiri daripada modal berbayar (RM 100 juta), rizab (RM 160.48 bilion), mata wang dalam edaran (RM 161.94 bilion), deposit oleh institusi kewangan (RM 208.75 bilion), deposit kerajaan persekutuan (RM 10.41 bilion), deposit lain (RM 36.91 bilion), kertas Bank Negara (RM 6.17 bilion), peruntukan SDR (RM 28.21 bilion) dan liabiliti-liabiliti lain (RM 4.38 bilion).


Mempercepat Pengeluaran Kereta EV Nasional Mampu Milik


Perkhidmatan e-Filing bagi Tahun Taksiran 2022 Dibuka Mulai 1 Mac 2023

Cyberjaya – Lembaga Hasil Dalam Negeri Malaysia (HASiL) ingin memaklumkan bahawa pengemukaan Borang Nyata (BN) Tahun Taksiran 2022 dan Tahun Saraan 2022 melalui e-Filing bagi pembayar cukai individu dan selain individu iaitu Borang BE, B, M, BT, MT, P, TF, TP dan E boleh dilakukan mulai 1 Mac 2023.

Pembayar cukai disarankan untuk menggunakan perkhidmatan e-Filing bagi tujuan pengemukaan BN yang boleh diakses melalui portal rasmi HASiL https://www.hasil.gov.my/ > MyTax > Perkhidmatan ezHasil > e-Filing atau secara terus ke MyTax; melalui portal https://mytax.hasil.gov.my/ atau aplikasi mobile manakala bagi ejen cukai pula digalakkan untuk menggunakan perkhidmatan TAeF (https://taef.hasil.gov.my/). Pembayar cukai berdaftar yang log masuk kali pertama ke sistem e-Filing perlu mendapatkan no. PIN terlebih dahulu melalui MyTax > Pilih Jenis Pengenalan > No. Pengenalan > hantar dan pilih e-KYC (Mobile) atau e-CP55D (portal). Ikuti langkah yang dinyatakan dan muat naik dokumen pengenalan diri sekiranya diperlukan.

Tindakan set semula kata laluan bagi pembayar cukai yang terlupa kata laluan boleh dilakukan melalui e-mel yang berdaftar dengan HASiL. Sekiranya pembayar cukai masih menghadapi masalah berhubung kata laluan atau no. PIN, pembayar cukai boleh merujuk kepada panduan yang disediakan di MyTax, menghubungi Hasil Care Line di talian 03-8911 1000 (Dalam Negara) / 603-8911 1100 (Luar Negara), HASiL Live Chat atau mengunjungi kaunter perkhidmatan HASiL yang berhampiran.

Maklumat lanjut berkenaan Program Memfail BN bagi tahun 2023 boleh dirujuk di portal rasmi HASiL atau klik pada pautan berikut untuk capaian pantas:

Pembayar cukai turut dinasihatkan untuk mengemukakan BN dan membayar cukai pendapatan mereka dalam tempoh yang telah ditetapkan. Status penghantaran BN, proses bayaran balik, e-Lejar dan maklumat Potongan Cukai Bulanan (PCB) boleh disemak melalui MyTax. Dokumen pembuktian seperti penyata pendapatan, resit, invois dan lain-lain dokumen berkaitan cukai pendapatan hendaklah dikumpulkan, disusun dengan kemas dan disimpan dengan rapi sekurang-kurangnya untuk tempoh tujuh tahun seperti yang diperuntukkan di bawah seksyen 82 dan 82A Akta Cukai Pendapatan 1967. Tindakan itu perlu dilakukan sebagai persediaan untuk memudahkan proses pengisian e-Filing dan semakan pematuhan oleh HASiL pada masa hadapan.

Sebarang pertanyaan serta maklum balas berkaitan boleh dimajukan kepada kami melalui:

a) Hasil Care Line di talian 03-8911 1000 / 603-8911 1100 (luar negara);

c) Borang Maklum Balas di portal rasmi HASiL di pautan pantas


DNeX dan MIMOS Menjalinkan Kerjasama dalam Projek Pendigitalan Kerajaan

Untuk mendapatkan maklumat terkini, ikuti kami melalui Telegram

Kuala Lumpur – Dagang NeXchange Bhd. (DNeX) telah memeterai memorandum persefahaman dengan MIMOS Bhd. bagi meneroka projek stretegik kerajaan. Memorandum tersebut memberikan peluang untuk memanfaatkan projek dan inisiatif stretegik kerajaan bagi membangunkan keupayaan teknologi digital, pembangunan perisian, rangkaian, penyepaduan sistem, perkhidmatan perundingan, pengkomputeran awan dan revolusi perindustrian (IR) 4.0.

Kedua-dua entiti ini akan bekerjasama untuk menjalankan aktiviti pembangunan bersama, ujian lapangan, pemindahan teknologi dan pengkomersialan produk teknologi serta pertukaran kakitangan dalam tempoh tertentu bagi tujuan penyelidikan dan pembangunan. Selain itu, aktiviti pembelajaran turut dilaksanakan seperti pengajaran, perkongsian pengetahuan, latihan, amali, penempatan atau lawatan sambil belajar.

Pengerusi Eksekutif DNeX, Tan Sri Syed Zainal Abidin Syed Mohamed Tahir menyatakan bahawa kerjasama tersebut akan membuka jalan kepada kedua-dua buah syarikat untuk mengambil bahagian dalam projek mega teknologi maklumat, memanfaatkan pengetahuan teknologi bagi menyediakan penyelesaian komprehensif pelbagai projek teknologi maklumat termasuklah meningkatkan dan memajukan operasi dan penyampaian perkhidmatan kerajaan. Beliau turut menyatakan hasrat kedua-dua buah syarikat itu untuk menjadi batu loncatan bagi mempercepatkan transformasi digital dengan memanfaatkan tawaran dan teknologi mereka secara meluas.

Pengerusi MIMOS, Datuk Seri Ibrahim Ahmad mengulas tentang peranan MIMOS sebagai pusat penyelidikan dan pembangunan gunaan negara bagi menerajui inovasi teknologi dalam meningkatkan daya saing negara, memacu transformasi industri dan meningkatkan kesejahteraan masyarakat.


Kerajaan Memperuntukkan RM388.1 Bilion dengan RM289.1 Bilion Pembelanjaan Mengurus

Kuala Lumpur –  Kerajaan telah memperuntukkan RM388.1 bilion dengan RM289.1 bilion untuk belanja mengurus, RM99 bilion bagi belanja pembangunan dan RM2 bilion simpanan luar jangka dalam Belanjawan 2023.

Perdana Menteri, YAB Dato’ Seri Anwar Ibrahim menyatakan bahawa selaras dasar fiskal mengembang, peruntukan pembangunan ditingkatkan kepada RM97 bilion berbanding dengan RM71.6 bilion tahun lalu. Peningkatan ini adalah untuk memberikan tumpuan terhadap program membasmi kemiskinan, baik pulih prasarana awam dan kemudahan desa. Pelaksanaan pembaharuan tatacara perolehan kerajaan akan memastikan perbelanjaan tambahan ini dimanfaatkan sepenuhnya untuk kepentingan rakyat. Atas prinsip pertanggungjawaban, kerajaan mengurangkan defisit fiskal 2023 kepada 5% ketimbang 5.6% pada tahun 2022.

Tambah beliau, kerajaan bertekad untuk mencapai tahap defisit fiskal yang mampan dalam jangka masa sederhana dengan sasaran 3.2% Keluaran Dalam Negara Kasar (KDNK) menjelang tahun 2025 tertakluk pada pertumbuhan ekonomi yang terus kukuh. Beliau turut menambah, bagi mengekang peningkatan hutang, pinjaman baharu mestilah lebih rendah dan sebaik-baiknya untuk membiayai pembangunan yang membawa pulangan serta dampak langsung kepada rakyat. Rang Undang-undang Tanggungjawab Fiskal akan dibentangkan ke Parlimen pada tahun ini.


Kadar Cukai PMKS Dikurangkan dalam Belanjawan 2023

Kuala Lumpur –  Kadar cukai perusahaan mikro, kecil, sederhana (PMKS) ke atas pendapatan bercukai bagi RM150 000 pertama dikurangkan daripada 17% kepada 15%. Perdana Menteri, YAB Dato’ Seri Anwar Ibrahim menyatakan bahawa pengurangan itu bermula pada tahun taksiran 2023 dan dapat memberi penjimatan sehingga RM3000 kepada setiap 150 000 pembayar cukai PMKS.

Beliau turut menyatakan bahawa beliau mahukan Malaysia terkenal dengan kemudahan penjaja, gerai dan warung yang bersih dan indah. Oleh itu, pihak kerajaan  menyediakan RM50 juta bagi membina baharu dan menaik taraf melibatkan 3000 gerai dan 15 kiosk sebagai kemudahan penjaja kecil berniaga di lokasi tumpuan seluruh negara. Selain itu, pihak kerajaan juga menyediakan dana sebanyak RM176 juta untuk menaik taraf premis dan kemudahan perniagaan di bawah Majlis Amanah Rakyat (MARA), Dewan Bandaraya Kuala Lumpur (DBKL), Perbadanan Usahawan Nasional Berhad (PUNB) dan Perbadanan Pembangunan Bandar (UDA).


Hasilkan Monolog dan Dialog yang Perlu Sahaja

Kuala Lumpur – Dialog dan monolog dalam penulisan kreatif bukan hanya sekadar untuk menyampaikan maklumat, bahkan untuk menghidupkan watak, mencetuskan konflik dan menimbulkan jangkaan tertentu kepada khalayak pembaca. Menerusi program Secangkir Kopi Jam 10 yang bersiaran pada hari ini, perbincangan berkaitan dengan isu ini dikupas dengan menggunakan cerpen “Bradford, Aku Datang!”, hasil karya Puan Azian Mohamed Isa yang telah tersiar dalam majalah Dewan Bahasa terbitan Dewan Bahasa dan Pustaka (DBP) terbitan Mac 2022 sebagai rujukan.

Dalam program yang bersiaran langsung selama lebih kurang dua jam tersebut, mantan editor Dewan Sastera, Puan Rozninah Abd. Azib dan Puan Azian telah bertindak sebagai panel bagi membincangkan penggunaan dialog dan monolog yang berkesan agar para pembaca mampu menyimpan emosi penulis menerusi watak-watak dalam penulisan kreatif. Dalam pada itu, penulis tersohor tanah air, Puan Nisah Haron pula bertindak selaku moderator program.

Dalam program itu, Puan Azian berkongsi tentang proses awal penulisan cerpennya bersama-sama khalayak. Menurutnya, banyak usaha diperuntukkannya untuk menghasilkan cerpen “Bradford, Aku Datang!” yang bertemakan kebahasaan, iaitu bahasa baku. Beliau turut menonjolkan dialek Perak dalam cerpen tersebut yang menjadikan cerpen tersebut semakin menarik.

Penulis akan melalui dua proses sebelum menghasilkan sesuatu karya, iaitu proses luaran (melalui bengkel dan bacaan) dan proses dalaman (memecahkan tembok persepsi negatif yang ada dalam diri masing-masing).

Tambah beliau, sinopsis cerpen “Bradford, Aku Datang!” juga melalui beberapa proses penambahan idea bagi menghasilkan karya yang cantik pada akhirnya. Oleh itu, setiap penulis pemula perlu ada sinopsis yang lengkap dari awal hingga akhir untuk menggambarkan bayangan babak dan secara tidak langsung akan membantu penceritaan berkembang secara semula jadi semasa proses menulis. Watak utama cerpennya itu pula diinspirasikan daripada Tokoh Akademik Bahasa Melayu 2017, iaitu Prof. Dr. Nik Hazlina Nik Hussain.

Komunikasi watak atau kata bual dalam penulisan kreatif berlaku dalam pelbagai cara seperti dialog, monolog, bahasa tubuh dan sebagainya. Dalam hal ini, menurut Puan Rozninah, dialog ialah kata yang mengeluarkan suara dan mempunyai nada manakala monolog pula ialah kata-kata yang tidak mengeluarkan suara dan hanya ada di hati serta di fikiran watak sahaja.

Bahasa tubuh pula terdiri daripada mimik muka, pergerakan anggota badan dan pelbagai lagi. Yang terakhir ialah watak bukan manusia, halusinasi atau luar watak, iaitu dialog daripada watak ghaib, bisikan atau suara yang didengari dalam kes “schizophrenia”, yang ditulis dalam bentuk italik.

Dialog yang ditulis dalam bahasa asing dan dialek perlu diitalikkan oleh penulis dalam penulisan kreatif masing-masing. Contohnya, “Laju benor cikgu jalan tak terdaya teman kejor!”

Terdapat perbezaan penggunaan simbol dalam kata bual bagi penulisan dialog dan monolog. Contohnya, “Mohan, apa khabar? Tak sangka engkau pun ada di sini,” kata Meor Azman sambil menghulurkan tangannya kepada Mohan. Contoh bagi penulisan monolog pula ialah ‘Ah, Siti Suraya. Aku banyak terhutang budi kepada engkau. Dan engkau menghilangkan diri sebelum sempat aku mengucapkan terima kasih!’ jerit hati Meor Azman.

Dialog dalam penulisan kreatif perlu juga perlu disesuaikan agar tidak menjadi penulisan khutbah dan penulis perlu memastikan dialog yang perlu sahaja ditulis dalam penulisannya agar dialog tidak menjadi lewah. Para pembaca boleh membaca cerpen “Bradford, Aku Datang!” secara dalam talian melalui https://jendeladbp.my/ujana/.


Pihak Kerajaan Memperuntukkan RM300 Juta bagi Usahawan Mikro Wanita dan Belia

Untuk mendapatkan maklumat terkini, ikuti kami melalui Telegram

Kuala Lumpur – Pihak kerajaan menyediakan dana sebanyak RM1.7 bilion untuk golongan usahawan mikro dan penjaja kecil bagi kemudahan pinjaman di bawah agensi seperti Bank Negara Malaysia (BNM), Bank Simpanan Nasional (BSN) dan Tabung Ekonomi Kumpulan Usaha Niaga (TEKUN).

Perdana Menteri, YAB Dato’ Seri Anwar Ibrahim menyatakan bahawa kemudahan tersebut termasuklah peruntukan RM300 juta yang dikhaskan bagi menyokong perniagaan mikro oleh usahawan wanita dan belia. BSN telah menyediakan lebih RM1 bilion dengan memberikan tumpuan kepada PKS mikro dan penjaja. TEKUN juga menyediakan RM330 juta termasuk RM10 juta bagi membantu belia daripada keluarga susah yang meraih pendapatan melalui perniagaan. Tambah beliau, mereka diberikan modal bagi memulakan perkhidmatan penghantaran menggunakan motosikal.

Selain itu, pihak kerajaan juga bersetuju menanggung bayaran ujian memandu untuk lesen motosikal kelas B2, lesen teksi, bas dan e-panggilan. Pihak BNM menyediakan dana pinjaman hampir RM10 bilion bagi meringankan beban kewangan PKS dan menyokong pengembangan perniagaan mereka. Syarikat Jaminan Pembiayaan Perniagaan (SJPP) sedia menjamin sehingga RM20 bilion pinjaman PKS dengan sektor tumpuan termasuklah teknologi tinggi, pertanian dan pembuatan yang diberikan jaminan kerajaan sehingga 90%.

Tambah beliau lagi, jaminan juga diperluaskan kepada pembiayaan oleh institusi kewangan bukan perbankan seperti syarikat pajakan kredit dan koperasi supaya dapat memberikan manfaat khusus kepada penjaja kecil.


Kerajaan Perkenal Sumbangan Tunai Rahmah (STR) Bantu Golongan B40

Kuala Lumpur –  Kerajaan memperkenalkan Sumbangan Tunai Rahmah (STR), khusus untuk membantu golongan B40. Sumbangan itu melibatkan 8.7 juta penerima dengan peruntukan disediakan hampir RM8 bilion.

Perdana Menteri, YAB Dato’ Seri Anwar Ibrahim menjelaskan bahawa inisiatif itu akan membantu isi rumah berpendapatan kurang daripada RM2500, layak menerima sumbangan sehingga RM2500 bergantung kepada bilangan anak. Kerajaan juga akan memberikan sumbangan tambahan RM600 kepada isi rumah penerima STR termiskin mengikut data e-Kasih. Sumbangan ini akan disalurkan dalam bentuk bakul makanan dan juga secara baucar untuk barangan makanan asas bernilai RM600 kepada mereka. Hal itu bermakna, keluarga dalam kumpulan miskin tegar layak terima sumbangan sehingga maksimum RM3100.

Beliau juga mengumumkan sebanyak dua juta belia berusia antara 18 hingga 20 tahun akan ditawarkan kredit e-Tunai Belia Rahmah berjumlah RM200 dengan peruntukan RM400 juta.


Karnival Mini Anjuran JKM-BDSP Pamerkan Produk OKU

Sungai Petani – Pelbagai produk yang dihasilkan oleh golongan Orang Kurang Upaya
(OKU) dipamerkan dan dijual bersempena dengan Mini Karnival OK[email protected] 2.0 diÂ  G.Mart Mall Premium Sungai Petani, Kedah hari ini.

Program yang dirasmikan oleh Ahli Parlimen Sungai Petani, YB Muhammad Taufiq Johari ini merupakan anjuran bersama antara Jabatan Kebajikan Masyarakat Negeri Kedah dengan Bengkel Daya Sungai Petani (BDSP). Karnival mini ini berjaya mengumpulkan hasil usaha 43 Pertubuhan Pemulihan Dalam Komuniti (PPDK) di seluruh negeri Kedah untuk pameran dan jualan.

Urus setia program tersebut, Rossaffie Ismail berkata, melalui program seperti ini, OKU di PPDK boleh menjadi usahawan jika produk yang dihasilkan mendapat sambutan daripada pengunjung. Antara produk yang dijual termasuklah kerisik asli, bawang putih goreng, minyak tanak dan cendawan hiasan. Pelbagai pengisian aktiviti yang disusun oleh penganjur bagi menarik perhatian pengunjung. Antara aktiviti yang diadakan termasuklah pertandingan mewarna, nyanyian dan kuiz bahasa isyarat.

Penyelia PPDK Lunas, Jalinah Hashim berkata, beliau gembira kerana produk
minyak tanak dan kerisik asli yang diusahakan mendapat sambutan yang menggalakkan dan produk tersebut juga telah memasuki pasaran negara Jepun dan Ireland.


Usahawan Tani Dihargai

Sungai Petani – Sebagai menghargai kesetiaan mereka yang menjalankan perniagaan di Pasar Tani Jalan Petri, sebanyak enam orang peniaga diraikan sempena ulang tahun ke-38 mereka berniaga di pasar tani ini. Berdasarkan sejarahnya, Pasar Tani Jalan Petri merupakan pasar tani pertama yang beroperasi di negeri Kedah, iaitu dibuka sejak 24 November 1985.

Mereka yang diraikan ialah peniaga barang runcit, Encik Ishak Endot, peniaga hasil laut, Encik Rajie Hassan dan Rodzi Mohd Amin, peniaga sayur-sayuran, Puan Rokiah Din diikuti peniaga tanaman jangka pendek, Encik Mat Nor Yahaya dan Puan Aeshah Salleh. Kesemuanya menerima plak dan sijil untuk kategori Peserta Pasar Tani Amat Setia.

Program ini merupakan anjuran Lembaga Pemasaran Pertanian Persekutuan (FAMA) Negeri Kedah dengan kerjasama Persatuan Kebajikan Peserta Pasar Tani Sungai Petani. Dalam majlis tersebut, Yang Dipertua Majlis Perbandaran Sungai Petani (MPSP), YBhg. Datuk Muhamad Arof Darus telah memotong pulut kuning dan menyampaikan plak serta sijil kepada peserta tersebut.

Dalam ucapannya, YBhg. Datuk Muhamad Arof Darus mengingatkan kepada peniaga yang membina gerai dan kedai di beberapa lokasi di daerah Kuala Muda secara persendirian yang terletak di atas tanah milik MPSP tanpa mendapat kebenaran mengikut undang-undang bakal dikenakan tindakan.

Terdahulu, Pengarah FAMA Negeri Kedah, Tuan Isa Hamzah berkata, hasil jualan Pasar Tani di negeri Kedah mencecah RM22.4 juta pada tahun lepas. Jumlah tersebut adalah hasil jualan di 15 buah lokasi, dan melibatkan sebanyak 723 orang usahawan.

Tambahnya lagi, peserta Pasar Tani Sungai Petani mempunyai 80 orang usahawan dan berjaya menyumbang hasil jualan pada tahun lepas, iaitu sebanyak RM5.9 juta.

Turut hadir dalam majlis tersebut ialah Penaung Persatuan Kebajikan Peserta Pasar Tani Daerah Kuala Muda, YBhg. Datuk Shahanim Mohamad Yusoff dan Setiausaha MPSP, Puan Noorulhuda Mohammed Ali.


IPR Inisiatif Kerajaan Bantu Golongan Miskin Tegar dan B40

Untuk mendapatkan maklumat terkini, ikuti kami melalui Telegram

Ampang – Baru-baru ini, satu inisiatif atau yang dikenali sebagai Inisiatif Pendapatan Rakyat (IPR) di bawah Kementerian Ekonomi dilancarkan pada 26 Februari 2023 bertempat di Tempat Letak Kereta LRT Cempaka, Ampang. Program itu dirasmikan oleh YB Rafizi Ramli, yang juga merupakan Menteri Ekonomi Kerajaan Malaysia.

Menurut beliau, Inisiatif Pendapatan Rakyat (IPR) merupakan satu inisiatif Kementerian Ekonomi yang secara khusus memfokuskan kepada golongan miskin tegar dan golongan yang berpendapatan B40. Beliau menambah usaha kerajaan untuk membasmi miskin tegar sudah pun bermula sejak 70 tahun lalu. Pihak kerajaan sedaya upaya untuk menangani masalah itu dan mengenal pasti beberapa masalah bagi memastikan program itu mencapat matlamatnya.

Antara cabaran pembasmian miskin tegar yang dinyatakan oleh YB Rafizi Ramli dalam majlis pelancaran inisiatif tersebut;

Jelas beliau lagi, proses paling penting untuk membasmi kemiskinan tegar adalah mewujudkan satu ekosistem yang berkesan. Antara ekosistem IPR yang akan diwujudkan;

Tegas beliau lagi, ekosistem itu dibentuk dengan tiga kumpulan utama. Kumpulan pertama ialah penerima (isi rumah miskin tegar dan isi rumah B40), kumpulan kedua ialah pembimbing (terdiri daripada pelbagai kumpulan-peniaga-peniaga, NGO, sukarelawan setempat) dan kumpulan ketiga ialah rakan niaga atau rakan strategik. Kita mahu pastikan bahawa program kerajaan dalam membasmi kemiskinan bukan semata-mata memberi bantuan, tetapi memberikan sokongan yang lain berdasarkan ekosistem negara supaya mereka dapat keluar dari kelompok kemiskinan.

Dalam pada itu, beliau juga menyatakan IPR bermula dengan tiga templat utama iaitu Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN). Beliau juga menjelaskan antara sasaran Kementerian Ekonomi bagi tahun 2023 adalah memastikan seramai 100 000 isi rumah miskin tegar dan golongan B40 mendapat manfaat dengan peruntukan RM750 juta. Turut hadir dalam majlis pelancaran insiatif tersebut Menteri Besar Selangor, YB Dato’ Seri Amirudin Shari dan Menteri Besar Negeri Sembilan,YB Dato’ Seri Haji  Aminuddin Harun.


Lima Koperasi di Kedah Menerima Pengiktirafan Koperasi Terbaik

Sungai Petani – Lima koperasi di negeri Kedah dipilih menerima Sijil Pengiktirafan Profil 100 Koperasi Terbaik Malaysia dan Top 350 Koperasi Tahun 2022 di Hotel Swiss Avenue Sungai Petani. Program diadakan sempena berlangsungnya Majlis Apresiasi Koperasi Negeri Kedah berlangsung selama dua hari pada 27 Februari, mulai semalam.

Program itu dianjurkan oleh Suruhanjaya Koperasi Malaysia (SKM) Cawangan Negeri Kedah. Koperasi terpilih itu ialah Koperasi Pegawai-Pegawai Kerajaan Negeri Kedah Darul Aman Berhad, Koperasi Pegawai-Pegawai Kerajaan Daerah Kulim Berhad, Koperasi Guru-Guru Kedah Berhad, Koperasi Pasar Melayu Baling Berhad dan Koperasi Pembangunan Daerah Langkawi Berhad.

Naib Pengerusi Eksekutif Dasar dan Pembangunan SKM, Amran Abdul Kadir ketika berucap di majlis penyampaian sijil pengiktirafan itu berkata, konsep Malaysia Madani diperkenalkan oleh Perdana Menteri, Dato’ Seri Anwar Ibahim perlu diberi perhatian serius oleh pemimpin koperasi. Katanya, banyak usaha baharu perlu dicipta untuk kemajuan ekonomi, termasuk koperasi menyertai sektor pertanian bagi menjamin sekuriti makanan dalam negara.“Saya amat berharap setiap pemimpin koperasi menghayati konsep Malaysia Madani dan boleh diamalkan untuk kepentingan koperasi. Dengan penghayatan dan pengamalan Malaysia Madani itu, koperasi dapat diurus dengan lebih baik demi kepentingan anggota dan masyarakat. “Saya juga berharap koperasi yang belum berada dalam kedudukan 100 koperasi terbaik, berusaha dari sekarang untuk mencapai kedudukan 100 terbaik pada masa hadapan,“ katanya.

Pengarah SKM Negeri Kedah, Norzila Nayan pula berkata, ceramah berkaitan tatacara pembayaran zakat, risiko rasuah dan lain-lain perlu dijadikan garis panduan untuk mengejar kejayaan sehingga memberi kepuasan anggota serta keyakinan masyarakat. Seramai 100 peserta dari 44 buah koperasi di seluruh negeri Kedah menyertai program itu.


Ekonomi Malaysia Berkembang Lebih Sederhana pada Tahun Ini

Putrajaya – Jabatan Perangkaan Malaysia (DOSM) melaporkan bahawa ekonomi Malaysia dijangka berkembang pada kadar yang lebih sederhana pada tahun ini, berikutan pemulihan yang kukuh pada tahun 2022 meskipun ekonomi dunia masih bergelut untuk mengekalkan pertumbuhan dan trajektorinya.

Ketua Perangkawan, Datuk Seri Mohd Uzir Mahidin menyatakan bahawa perdagangan barangan Malaysia diramalkan terus berkembang pada tahun 2023 walaupun pada kadar yang lebih perlahan. Berdasarkan tinjauan ekonomi Kementerian Kewangan 2023, jumlah perdagangan, eksport dan import diunjurkan masing-masing meningkat 1.3%, 2.2% dan 0.2%. Unjuran ini  sejajar dengan anggaran Pertubuhan Perdagangan Dunia (WTO) yang menjangkakan perdagangan global berkembang perlahan, iaitu 1.0% pada tahun 2023.

Berikutan permintaan luaran yang lebih perlahan dan pengurangan kesan asas rendah, sektor pembuatan juga dijangka memasuki fasa sederhana pada tahun 2023. Ketidaktentuan global yang berterusan juga dijangka mempengaruhi aktiviti ekonomi dan sosial serta pasaran buruh. Tambah beliau lagi, Indeks Pelopor (IP) Malaysia menyusut 0.6%, bersamaan 0.7 mata kepada 110.7 mata pada Disember 2022 berbanding 111.4 mata pada Disember 2021.

Berdasarkan kepada senario ekonomi global, Jabatan Perangkaan melaporkan inflasi yang berterusan di seluruh dunia telah menghakis kuasa beli dan pengguna mengambil sikap berhati-hati terhadap perbelanjaan, seterusnya memberi kesan kepada prestasi ekonomi. Berdasarkan Tinjauan Ekonomi Dunia terkini yang dikeluarkan oleh Tabung Kewangan Antarabangsa (IMF) pada bulan Januari 2023, ekonomi dunia diunjurkan menyederhana kepada 2.9% pada tahun 2023 dan bertambah baik kepada 3.1% pada tahun 2024.

Sementara itu, kebanyakan ekonomi menunjukkan prestasi Keluaran Dalam Negara Kasar (KDNK) yang lebih perlahan pada suku keempat tahun 2022 berbanding dengan suku ketiga tahun 2022.


DOSM Laporkan Terma Perdagangan Malaysia Meningkat 2.2% pada Januari

Putrajaya – Jabatan Perangkaan Malaysia (DOSM) melaporkan bahawa prestasi terma perdagangan Malaysia kekal positif dengan mencatat kenaikan 2.2% tahun ke tahun pada Januari 2023 daripada 109.1 mata bagi tempoh sama tahun lepas.

Ketua Perangkawan, Datuk Seri Mohd Uzir Mahidin menyatakan bahawa dari segi perbandingan bulanan, terma perdagangan Malaysia bagaimanapun kembali menunjukkan prestasi negatif dengan penurunan 0.1% kepada 111.5 mata pada Januari 2023 berbanding  Disember 2022 berikutan penyusutan indeks makanan (0.14%), alat jentera dan kelengkapan pengangkutan (-0.6%), minyak dan lemak binatang serta sayur-sayuran (-0.08%). Beliau menambah, indeks nilai seunit eksport dan import menunjukkan momentum penurunan pada Januari 2023 dengan eksport susut 1.3% kepada 142.7 berbanding Disember 2022 manakala import turun 1.1% kepada 128.0 mata.

Penurunan nilai seunit eksport disumbangkan oleh penurunan indeks minyak galian (-5.8%), bahan kimia (-0.3%) dan pelbagai barang keluaran kilang (-0.2%). Indeks volum eksport pelarasan bermusim turun 6.9% daripada 161.1 mata kepada 150.1 mata. Berdasarkan perbandingan tahunan, indeks nilai seunit eksport berkembang 7.6% manakala indeks volum menyusut 5.6%. Bagi import, beliau menyatakan bahawa indeks nilai seunit import turun 1.1% pada Januari 2023 berbanding bulan sebelumnya, disumbangkan oleh kejatuhan indeks minyak galian (-6.8%), bahan kimia (-0.4%) dan pelbagai barang keluaran kilang (-0.3%).

Indeks volum import turut merosot 7.4% pada Januari 2023 berbanding dengan bulan sebelumnya yang disumbangkan oleh penurunan indeks pelbagai barang keluaran kilang (-16.8%), alat jentera dan kelengkapan pengangkutan (-7.5%) dan minyak galian (6.3%). Selain itu, indeks volum import pelarasan bermusim mengalami kemerosotan 5.4% kepada 165.9 mata daripada 175.4 mata. Perbandingan tahun ke tahun menunjukkan indeks nilai seunit import berkembang 5.3% manakala indeks volum menyusut 2.6%.


Dakwaan Isu Kebocoran Data Pembayar Cukai

Untuk mendapatkan maklumat terkini, ikuti kami melalui Telegram

Cyberjaya – Lembaga Hasil Dalam Negeri Malaysia (HASiL) ingin menarik perhatian umum berhubung dengan dakwaan isu kebocoran data pembayar cukai yang sedang tular di platform media sosial pada hari ini. Antara dakwaan yang diterima termasuklah segala maklumat peribadi pembayar cukai boleh dicapai dengan mudah melalui platform MyTax. Sehubungan itu, HASiL ingin menegaskan bahawa kerahsiaan data pembayar cukai di platform MyTax adalah selamat dan terjamin kerana dilindungi oleh teknologi keselamatan data yang diiktiraf.

HASiL amat memandang serius tentang isu ini dan meletakkannya sebagai keutamaan  yang tertinggi dalam usaha meningkatkan keyakinan serta kepercayaan pembayar cukai terhadap perkhidmatan yang diberikan oleh HASiL dalam urusan pentadbiran percukaian. Oleh yang demikian, HASiL akan terus berusaha menambah baik mutu perkhidmatan dan bertindak secara proaktif dan telus bagi menangani isu ini.

Sebarang pertanyaan serta maklum balas berkaitan boleh dimajukan kepada kami melalui:

a)  Hasil Care Line melalui talian 03-89111000/603-89111100 (Luar Negara).

c)  Borang Maklum Balas di portal rasmi HASiL melaui pautan pantas;https://maklumbalaspelanggan.hasil.gov.my/MaklumBalas/ms-my/public


Hubungan Perdagangan Malaysia dengan Australia Kekal Utuh

Melbourne – Konsul Jeneral Malaysia di Melbourne Australia, Marzita Marzuki mempersembahkan laporan kepada Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail mengenai perdagangan antara Malaysia dengan Australia di Crown Towers Melbourne. Beliau menyatakan bahawa pada tahun kewangan 2021-2022, perdagangan dua hala antara negeri Victoria di Australia dengan Malaysia meningkat sebanyak 36% (AUD$1.24 bilion) berbanding dengan tahun sebelumnya. Malaysia merupakan rakan dagang dua hala kelapan terbesar dengan Victoria.

Peningkatan itu dilihat dalam import Malaysia, dengan nilai import petroleum mentah dan bertapis dari Malaysia ke Victoria meningkat sebanyak 93% (AUD$912 juta), manakala import utama Malaysia dari Victoria ialah produk tenusu berjumlah AUD$110 juta, petroleum yang bertapis berjumlah AUD$94 juta, dan gandum berjumlah AUD$77 juta.

DYTM Tuanku Raja Muda dan Raja Puan Muda Perlis, DYTM Tuanku Hajah Lailatul Shahreen Akashah Khalil berangkat ke Melbourne untuk menghadiri majlis graduasi anakanda puteri kedua baginda, Yang Amat Mulia (YAM) Sharifah Farah Adriana Jamalullail, 21 tahun yang telah tamat pengajian peringkat Ijazah Sarjana Muda Perniagaan (Pengurusan) di Royal Melbourne Institute of Technology (RMIT) University dari tahun 2018 hingga 2021 yang lalu.

Berangkat sama ke Melbourne ialah  anakanda puteri sulung, YAM Sharifah Khatreena Nuraniah Jamalullail dan anakanda putera bongsu, YAM Syed Sirajuddin Areeb Putra Jamalullail.

DYTM Tuanku Syed Faizuddin Putra selaku Yang DiPertua MAIPs turut berkenan menyerahkan sumbangan tambahan ‘Tabung Ibnu Sabil MAIPs’ yang diterima oleh Konsul Muda, Mohd Adham Yahaya. Pada tahun 2019, Malaysia merekodkan pendaftaran pelajar antarabangsa ketiga terbesar di Victoria dan sumber pelawat semalaman antarabangsa ketujuh terbesar.

Untuk rekod, Malaysia telah membuka pejabat Konsulat Jeneral di Melbourne, Victoria pada Mei 2011, iaitu selepas lawatan rasmi YAB Perdana Menteri Malaysia ke Melbourne pada 11 Mac 2011. Ini diikuti dengan ketibaan Konsul Jeneral yang pertama pada 26 Jun 2011 dan beroperasi buat sementara waktu di Malaysia Hall sebelum berpindah ke premis tetap di Aras 1, 432, St. Kilda Road Melbourne.


Antara Kata Dekat, Hampir dan Rapat

Satu aspek penguasaan kosa kata sesuatu bahasa ialah keupayaan seseorang untuk menentukan maksud sesuatu kata secara tepat. Selain itu, seseorang itu juga harus berupaya untuk membezakan pengertian dan penggunaan sesuatu kata yang maksudnya hampir sama dengan sejumlah kata yang lain.

Ada tiga patah perkataan dalam bahasa Melayu yang maksudnya hampir sama, iaitu kata dekat, hampir dan rapat. Sekali imbas, ketiga-tiga kata tersebut seolah-olah merupakan sinonim tetapi apabila meneliti dan mendalami maksudnya, kita akan mendapati bahawa maksud dan penggunaan kata tersebut menampilkan kelainan, selain menyajikan persamaan. Sila lihat contoh yang berikut:

1a.  Tempat itu dekat/hampir dengan rumah saya.

1b.  Dia duduk dekat/hampir dengan ibunya.

Dalam ayat 1a dan 1b, kata dekat dan hampir merupakan sinonim yang dapat digunakan secara bertukar ganti dalam ayat. Maksudnya ialah “tidak jauh”. Dalam ayat 1c pula, kata rapat membawa maksud “sangat dekat” atau “sangat hampir” dengan seseorang.

2a.  Hampir/dekat dua jam dia duduk di taman.

2c.  Barang itu hampir/dekat 10 kilogram.

Dalam kelompok ayat 2 di atas, kata dekat dan hampir mendukung maksud “kurang sedikit daripada” masa, jumlah, bilangan atau berat tertentu.

Dalam kelompok ayat 3 di atas, kata dekat dan hampir merupakan sinonim yang membawa maksud “tidak lama lagi”. Walaupun demikian, penggunaan kata-kata tersebut menampilkan kelainan. Dalam ayat 3a, kata dekat merupakan kata adjektif yang menghuraikan kata nama perkahwinannya. Dalam ayat 3b pula, kata hampir ialah kata adverba yang menghuraikan kata kerja tiba.

4a.  Hubungan antara mereka rapat/dekat.

Dalam kelompok ayat 4, kata rapat dan dekat merupakan sinonim yang mendukung makna “erat (hubungan)”.

Dalam ayat 5 di atas, kata hampir ialah adverba yang membawa maksud “nyaris-nyaris”.

Kata dekat juga digunakan dalam bahasa percakapan atau bahasa basahan untuk mendukung maksud seperti kata sendi nama di. Sila lihat contoh yang berikut:

Kata rapat dapat membawa maksud “susunan atau kedudukan yang tidak renggang”.  Sila lihat contoh yang berikut:

Kata rapat juga dapat digunakan seperti yang berikut:

8b.  Dipeluknya anaknya dengan rapatnya.

Dalam kelompok ayat 8 di atas, kata rapat menghuraikan kata kerja ditutup dan dipeluk. Maksudnya ialah “tidak bercelah” atau “tidak mempunyai ruang”. Dalam ayat 9 pula, kata rapat membawa pengertian “penuh sesak”.

Satu hal yang menarik ialah kata rapat juga merupakan kata nama yang mendukung maksud tertentu. Sila lihat contoh yang berikut:

Dalam ayat 10, kata rapat ialah kata nama yang sama erti dengan kata kerapatan, iaitu “majlis”, “perhimpunan” atau “perkumpulan”. Dalam ayat 11 pula, kata rapat ialah kata nama yang mendukung makna “sejenis tumbuhan”.

Kata dekat, hampir dan rapat boleh ditambah imbuhan untuk mendukung pelbagai makna. Sila lihat contoh yang berikut:

12a.  Mereka berdekat/berapat/merapat untuk berbual.

12b.  Dia ke kedai yang berdekatan/berhampiran.

12c.  Itulah sekolah yang terdekat/terhampir.

12d.  Bukit itu ialah dekatan/hampiran yang paling tinggi.

12e.  Kereta itu semakin mendekat/merapat.

12f.   Dia mendekati/menghampiri/merapati rumah itu.

12g.  Dia mendekatkan/menghampirkan/merapatkan perahu ke pangkalan.

12h.  Dia memperdekat/memperapat keretanya.

12i.   Kedekatan/kehampiran sastera dengan realiti sering dibincangkan orang.

13a.   Dia menggunakan pendekatan yang kreatif untuk menyelesaikan

13b.  Proses penghampiran tempat jenayah penting untuk mencari bukti.

13f.   Mereka merapatkan isu hangat itu.

Kata dekat, hampir dan rapat boleh juga digandakan untuk mendukung pelbagai makna. Sila lihat contoh yang berikut:

14a.  Mereka duduk dekat-dekat/rapat-rapat.


Jualan Gudang DBP Gamit Masyarakat

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) sedang mengadakan Jualan Gudang dan Jualan Kembali ke Sekolah bermula dari 3 Mac 2023 hingga 12 Mac 2023. Jualan itu menawarkan diskaun sehingga 70% dan majalah serendah RM1. Sesi jualan bermula dari pukul 9 pagi hingga pukul 5 petang.

Jualan tersebut diadakan secara serentak di semua kedai buku DBP yang terlibat, iaitu di Kompleks DBP Hulu Kelang, DBP Wilayah Timur, Anjung DBP, DBP Cawangan Sabah dan DBP Cawangan Sarawak. Para pelanggan juga boleh membeli secara atas talian melalui laman DBPNiaga.my. Jualan gudang pada kali ini mendapat sambutan yang amat menggalakkan daripada masyarakat. Tambahan lagi, terdapat aktiviti yang diadakan sebagai selingan, umpamanya di DBP Cawangan Sarawak yang mengadakan Kuiz Digital Bahasa Melayu untuk pengunjung yang membeli buku di sana.

Salah seorang pengunjung, Muhammad Faris Azmi yang mengunjungi Anjung DBP menyatakan bahawa jualan itu sangat membantunya dalam persediaan kembali ke sekolah. Tambahnya, dia mendapatkan buku teks dan buku latihan tambahan pada harga yang rendah di jualan gudang ini.

Ayuh, jangan lepaskan peluang untuk menambah koleksi buku anda dan lengkapkan persediaan ke sekolah dengan mendapatkan buku-buku di Jualan Gudang DBP yang berdekatan dengan lokasi anda!


SSM Umum Pengurangan Kompaun Bantu Pemulihan Komuniti Perniagaan dan Korporat

Kuala Lumpur – Kementerian Perdagangan Dalam Negeri dan Kos Sara Hidup (KPDN) melalui agensinya, Suruhanjaya Syarikat Malaysia (SSM) telah mengumumkan inisatif tambahan pengurangan kompaun bagi menyokong komuniti perniagaan dan korporat melalui fasa pemulihan pada ketika ini.

Menurut SSM, inisiatif pengurangan kompaun di bawah Akta Perkongsian Liabiliti Terhad 2012 itu melibatkan pengurangan kompaun sebanyak 90% daripada nilai asal bagi Seksyen 68 (2) dan Seksyen 68 (3) Akta Perkongsian Liabiliti Terhad 2012 kepada pemilik Perkongsian Liabiliti Terhad yang telah ditawarkan kompaun dan telah patuh.

Dalam satu kenyataan media semalam, beliau menyatakan bahawa inisiatif tersebut berkuat kuasa mulai 3 Julai 2023 hingga 31 Disember 2023 yang bakal memanfaatkan 16 765 Perkongsian Liabiliti Terhad.

Inisiatif ini juga adalah selaras dengan usaha SSM bagi mendorong pematuhan perundangan di samping mewujudkan persekitaran perniagaan yang kondusif di Malaysia selain diharapkan dapat membantu komuniti perniagaan dan korporat untuk meneruskan perniagaan dalam persekitaran perniagaan yang mencabar pascapandemik COVID-19 kini.

Terdahulu, SSM juga telah mengumumkan lapan inisiatif bagi membantu pemulihan ekonomi negara 2023 termasuklah tiga inisiatif pengurangan kompaun pada awal tahun ini.

Untuk maklumat lanjut berkaitan insiatif ini, orang ramai boleh menghubungi Pusat Panggilan SSM melalui talian 03-77214000 atau e-mel ke [email protected].

Sumber gambar: Suruhanjaya Syarikat Malaysia


Program IPR Dapat Sambutan Menggalakkan

Putrajaya – Program Inisiatif Pendapatan Rakyat (IPR) di bawah Kementerian Ekonomi yang dilancarkan bagi membantu golongan miskin tegar dan B40 mendapat sambutan yang baik daripada rakyat Malaysia.

Dalam kenyataan media Menteri Ekonomi pada 6 Mac 2023, YB Rafizi Ramli menyatakan bahawa sebanyak 22 319 pengguna telah mendaftarkan diri di laman web rasmi IPR (ipr.epu.gov.my) sejak hari pelancarannya pada 26 Februari 2023. Program IPR ini terdiri daripada Inisiatif Usahawan Makanan (INSAN), Insiatif Usahawan Tani (INTAN) dan Inisiatif Operator Perkhidmatan (IKHSAN). 52 peratus penyertaan bagi program INSAN, 29 peratus untuk program (INTAN) dan 19 peratus untuk Inisiatif Operator Perkhidmatan (IKHSAN). Manakala bagi off-takers sebanyak 376 menunjukkan minat yang luas dalam program tersebut.

Tapak pertama INTAN akan dilancarkan pada minggu pertama bulan April. Sebanyak 20 peserta pertama INTAN akan mula memasuki tapak dalam tempoh tiga minggu akan datang.


Sambutan Hari HASiL ke-27 Meriah

Cyberjaya – Tanggal 1 Mac 2023 merupakan tarikh genap 27 tahun buat Lembaga Hasil Dalam Negeri Malaysia (HASiL) sejak diperbadankan pada tahun 1996. Sambutan Hari HASiL pada tahun 2023 ini disambut meriah dengan kehadiran Perdana Menteri yang juga merangkap Menteri Kewangan, Yang Amat Berhormat (YAB) Dato’ Seri Anwar bin Ibrahim bertempat di Dewan Bangsawan, Menara Hasil Cyberjaya.

Perasmian majlis gilang-gemilang ini telah disempurnakan oleh YAB Dato’ Seri Anwar bin Ibrahim dan disiarkan secara langsung menerusi platform YouTube untuk disaksikan oleh Team HASiL di seluruh Malaysia. Majlis ini turut dihadiri oleh Timbalan Menteri Kewangan I, YB Datuk Seri Haji Ahmad Haji Maslan, Ketua Setiausaha Perbendaharaan, YBhg. Datuk Johan Mahmood Merican, dan Ketua Pegawai Eksekutif HASiL, YBhg. Datuk Dr. Mohd Nizom Sairi.

HASiL telah berjaya mencipta sejarah kutipan cukai langsung tertinggi negara pada angka RM175.4 bilion atau peningkatan 21.75% berbanding dengan kutipan pada tahun 2021. Pada tahun 2023, HASiL menjangkakan sebanyak RM174.1 bilion dapat dikutip berdasarkan pada prestasi persekitaran ekonomi semasa.

YBhg. Datuk Dr. Mohd Nizom Sairi dalam ucapan alu-aluannya memberikan jaminan bahawa HASiL akan terus komited, telus dan adil dalam melaksanakan fungsinya sebagai sebuah jentera kerajaan yang memikul amanah memungut cukai langsung negara. Tambahnya lagi, HASiL akan memberikan keutamaan yang tinggi terhadap sebarang isu, aduan dan cadangan penambaikan yang diberikan oleh rakyat bagi membolehkan HASiL memberikan perkhidmatan percukaian yang terbaik selaras dengan rukun ikrar HASiL yang keempat, iaitu “memberikan perkhidmatan terbaik kepada pelanggan” dan seterusnya meningkatkan kadar pematuhan cukai dalam kalangan pembayar cukai di Malaysia.

Pada Majlis Sambutan Hari HASiL ke-27 ini, sebanyak empat transformasi sistem baharu bagi capaian umum dan tiga inisiatif baharu bagi capaian dalaman HASiL telah dilancarkan bagi menambah baik tadbir urus dalam memperkasa sistem penyampaian perkhidmatan kepada pelanggan. Empat transformasi sistem baharu tersebut termasuklah:

Manakala tiga inisiatif baharu bagi capaian dalaman HASiL termasuklah:

Sebanyak 10 pembayar cukai dari kategori syarikat korporat yang mempamerkan prestasi pematuhan yang tinggi dalam tahun 2022 telah dipilih sebagai penerima Anugerah Pembayar Cukai Terbaik. Pemilihan penerima anugerah ini telah dibuat berdasarkan kriteria yang ditetapkan, iaitu:

Senarai penerima Anugerah Pembayar Cukai Terbaik bagi tahun 2022 adalah seperti yang berikut:

HASiL turut mengiktiraf sebanyak lima orang daripada Team HASiL sebagai penerima Anugerah ‘Most Outstanding Hasilian’ (MOH) bagi tahun 2022 atas kecemerlangan, profesionalisme, integriti dan nilai versatil yang telah ditunjukkan. Senarai penerima Anugerah ‘Most Outstanding Hasilian’ adalah seperti yang berikut:

Pada tahun ini, HASiL turut menganjurkan pelbagai aktiviti menarik seperti Virtual TaxEdu Challenge 2023, majlis bacaan Yasin, solat hajat dan ceramah perdana, program HASiL Kasih Prihatin (CSR) dan HASiL Run.

Sebarang pertanyaan serta maklum balas berkaitan dengan perkara ini boleh dimajukan kepada HASiL melalui:


Yayasan Infaq Angkasa Mewakafkan Bangunan untuk Memperkasakan Pembangunan Ekonomi Masyarakat

Untuk mendapatkan maklumat terkini, ikuti kami melalui Telegram


CIMA Memacu Pertumbuhan Ekonomi Perlis

Chuping – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat merasmikan Majlis Kemuncak Sambutan Jubli Emas Ulang Tahun ke-50 Cement Industries of Malaysia (CIMA) Berhad yang diadakan di Bukit Keteri, Chuping. Turut berangkat sama ialah DYTM Raja Puan Muda Perlis, Tuanku Hajah Lailatul Shahreen Akashah Khalil dan anakanda kedua baginda berdua, Sharifah Farah Adriana Jamalullail.

Keberangkatan tiba baginda disambut oleh Pengerusi CIMA, Datuk Zaiviji Ismail, Pengarah Urusan UEM Group Bhd. yang juga Ahli Lembaga Pengarah CIMA, Dato’ Mohd Izani Ghani dan Pengarah Urusannya, Sharuddin Omar Hashim.

DYTM Tuanku Syed Faizuddin Putra menzahirkan ucapan tahniah kepada barisan kepimpinan dan seluruh warga kakitangan CIMA atas kejayaan beroperasi selama 50 tahun yang merupakan asas untuk syarikat ini terus melangkah lebih jauh dan memacu landskap infrastruktur negara ini. Sebagai sebuah syarikat yang pada mulanya bertapak di Perlis, baginda amat berbangga dengan pencapaian demi pencapaian yang dilakar oleh CIMA dalam tempoh lima dekad. Kini CIMA menjadi antara syarikat pengeluar simen dan konkrit yang terbesar dalam negara.

DYTM Tuanku Raja Muda juga amat bersyukur dengan komitmen berterusan yang dizahirkan CIMA untuk menyumbang kepada pertumbuhan ekonomi Perlis, menjaga kelestarian alam sekitar dengan baik dan menitikberatkan kebajikan golongan yang memerlukan di negeri ini. Baginda menzahirkan harapan agar CIMA kekal mencatatkan lebih banyak kejayaan pada masa hadapan dan limpahan daripada kejayaan itu nanti akan terus dapat turut sama dirasai oleh negeri dan rakyat Perlis.

Sempena majlis tersebut, turut diadakan taklimat di sepanjang Milestone Wall, tayangan video korporat CIMA,Â  majlis menandatangani plak penyempurnaan kemuncak Sambutan Jubli Emas CIMA dan juga tayangan video Jubli Emas CIMA 50 tahun. Selain itu, majlis itu juga meraikan 40 kakitangan yang sudah berkhidmat lebih dari 30 tahun di syarikat tersebut untuk pengurniaan anugerah lama berkhidmat.

Pihak CIMA turut mengadakan kerjasama strategik bersama dengan Yayasan Tuanku Syed Putra (YTSP) Perlis untuk menjayakan beberapa inisiatif khidmat tanggungjawab sosial koporat (CSR) bersempena dengan sambutan tersebut.


Peningkatan Sederhana bagi Nilai Jualan Sektor Pembuatan pada Januari 2023

Kuala Lumpur – Nilai jualan sektor pembuatan Malaysia menunjukkan peningkatan sederhana iaitu, 6.5% kepada RM148 bilion pada Januari 2023 berbanding dengan bulan sebelumnya, iaitu 8.8%.

Ketua Perangkawan Malaysia, Dato’ Seri Dr. Mohd Uzir Mahidin menyatakan bahawa momentum pertumbuhan positif yang berterusan telah diperkukuh oleh pertumbuhan dua angka dalam subsektor perkilangan lain dan peralatan pengangkutan, iaitu sebanyak 14% serta subsektor petroleum, kimia, getah dan plastik pula mencatatkan sebanyak 10.1%.

Beliau juga menyatakan bahawa nilai jualan yang didaftarkan pada Januari paling rendah dicatatkan sejak Mei 2022.

“Daripada keseluruhan jumlah jualan, 71.3% disumbangkan oleh nilai jualan industri berteraskan eksport namun telah mencatatkan pertumbuhan perlahan sebanyak 6.9% pada Januari berbanding dengan 9.2% pada Disember 2022.”

Walau bagaimanapun, prestasi tersebut seiring dengan penurunan eksport produk perkilangan pada bulan itu. Menurut beliau, trend yang sama telah dicatatkan dalam nilai jualan industri yang berteraskan domestik secara sederhana, iaitu sebanyak 5.6% daripada pertumbuhan 7.7% pada bulan sebelumnya.

Tambahnya lagi, pada bulan sebelumnya nilai jualan untuk industri berorientasikan eksport terus merosot selama empat bulan berturut-turut dan mencatatkan -6.9% pada Januari dan industri berorientasikan dalam negeri juga turut berkurangan sebanyak 1.6%.

Terdapat 2.34 juta orang pekerja yang terlibat dalam sektor pembuatan pada Januari dan mengalami peningkatan sebanyak 3.0% berbanding dengan 2.227 juta yang didaftarkan pada tahun lalu, iaitu sebanyak 3.4% pada Disember 2022.

Kenaikan tersebut adalah disebabkan oleh pertambahan jumlah pekerja dalam subsektor makanan, minuman dan produk tembakau, iaitu sebanyak 4.7%, produk elektrik dan elektronik sebanyak 4.3% dan subsektor petroleum, kimia, getah dan plastik sebanyak 2.1%.

Gaji dan upah dibayar dalam sektor pembuatan meningkat 4% susulan aliran positif dalam pekerjaan, iaitu sebanyak RM8.18 bilion pada Januari 2023 dengan purata gaji bulanan dan gaji setiap pekerja sebanyak RM3494 serta menunjukkan peningkatan sebanyak 1.0% dari tahun ke tahun.

Ketua Perangkawan Malaysia itu juga menyatakan bahawa nilai bagi setiap jualan pekerja melonjak sebanyak 3.4% berbanding dengan bulan yang sama pada tahun sebelumnya, iaitu sebanyak RM63 200.


Banci Ekonomi 2023 Bantu Penstrukturan Ekonomi

Untuk mendapatkan maklumat terkini, ikuti kami melalui Telegram

Kuala Lumpur – Data yang diperoleh daripada hasil bancian bukan sahaja dapat membantu memahami keadaan semasa, malah hal tersebut juga menjadi landasan kepada pihak kerajaan untuk menggubal dasar dan program yang tertentu.

Hal ini  dijelaskan oleh Yang Berhormat (YB) Rafizi Ramli yang juga merupakan Menteri Ekonomi Malaysia dalam Majlis Pelancaran Banci Ekonomi 2023 yang bertempat di Sasana Kijang, Bank Negara Malaysia pada 14 Mac 2023. Banci Ekonomi 2023 (BE 2023) merupakan kesinambungan banci yang pernah dilaksanakan seawal tahun 2001. Banci Ekonomi akan dilaksanakan setiap lima tahun, dan tahun ini merupakan tahun ke-5 Banci Ekonomi dilaksanakan.

Antara objektif pelaksanaan Banci Ekonomi 2023 ialah menilai pencapaian Rancangan Malaysia Ke-12 (RMK-12), mengenal pasti pertubuhan baharu ekonomi, menjana statistik ekonomi baharu, menjana statistik utama sehingga ke peringkat daerah, meningkatkan kapasiti statistik data raya negara, penanda aras baharu untuk memperkemaskan statistik sedia ada. Tempoh pelaksanaan Banci Ekonomi 2023 akan bermula pada 1 April 2023 hingga 1 September 2023, iaitu melibatkan liputan banci daripada 1121 industri, 1 184 719 pertubuhan dan 26 borang banci mengikut subsektor.

Menurut YB Rafizi Ramli, pandemik COVID-19 menyebabkan beberapa bancian utama tertunda. “Tahun ini bukan sahaja tahun yang mencabar tetapi saya harap menjadi titik penting kepada Jabatan Statistik, Kementerian Ekonomi dan negara keseluruhannya. Data yang diperoleh daripada bancian demi bancian ini membolehkan kita memahami kedudukan sekarang”. Bahkan beliau turut menegaskan bahawa banci ekonomi, banci mengenai pendapatan isi rumah dan tahun depan banci mengenai sektor pertanian merupakan banci yang penting untuk negara kerana hal tersebut menjadi landasan kepada kerajaan untuk menggubal dasar dan program.”

Beliau juga menyatakan bahawa perkongsian data tertentu kepada orang ramai melalui Jabatan Statistik Negara memperlihatkan keterbukaan kerajaan dalam usaha membuka minda rakyat, pemegang taruh dan pemain industri memanfaatkan maklumat dan data yang dikongsikan dalam sistem kerajaan. Hal tersebut juga diharapkan dapat menjana inovasi berasaskan data dan memberikan pelbagai manfaat dalam kalangan mereka.


Indeks Pengeluaran Perindustrian (IPP) Malaysia Sederhana pada Januari 2023

Kuala Lumpur – Jabatan Perangkaan Malaysia melaporkan bahawa Indeks Pengeluaran Perindustrian (IPP) Malaysia menyederhana kepada 1.8% pada Januari 2023 berbanding 2.9% pada bulan sebelumnya yang dipengaruhi oleh pertumbuhan output yang lebih perlahan dalam sektor pembuatan.

Ketua Perangkawan, Datuk Seri Dr Mohd Uzir Mahidin menyatakan bahawa output sektor pembuatan mengembang 1.3% tahun ke tahun berbanding 3.0% pada Disember 2022 manakala output elektrik menyusut pada kadar yang lebih pantas iaitu 4.3% berbanding 2.2% sebelumnya. Sementara itu, pengeluaran perlombongan berkembang sebanyak 5.9% berbanding 3.9% pada Disember 2022.

Pertumbuhan tahun ke tahun bagi IPP bulan Januari 2023 juga merupakan yang terendah dicatatkan sejak Ogos 2021. Secara perbandingan bulan ke bulan, IPP terus merosot sebanyak 2.3%, selepas mencatatkan penurunan marginal sebanyak 0.6% pada bulan sebelumnya. Menurut Jabatan Perangkaan, kedua-dua industri berorientasikan eksport dan berorientasikan domestik menyumbang kepada penyederhanaan dalam pertumbuhan sektor pembuatan.

Pertumbuhan output industri berorientasikan eksport perlahan kepada 0.6% daripada 2.7% pada bulan sebelumnya, manakala pengeluaran industri berorientasikan domestik meningkat 2.7% berbanding 3.8% pada Disember 2022. Pengeluaran pembuatan komputer, produk elektronik dan optikal merupakan penyumbang terbesar kepada sektor pembuatan, merekodkan pertumbuhan output yang perlahan kepada 0.8% berbanding 7.6% pada Disember 2022, selari dengan momentum perlahan dalam sektor perdagangan luaran dan trend penurunan dalam industri semikonduktor global.

Pada masa yang sama, pengembangan kukuh dilihat pembuatan kok dan produk petroleum bertapis dengan pertumbuhan output sebanyak 11.0% dan dalam pembuatan minyak dan lemak daripada sayuran serta haiwan dengan 8.3%. Beliau menjelaskan pengeluaran industri berorientasikan domestik yang menyumbang sebanyak satu pertiga daripada output kerana didorong oleh pembuatan kenderaan bermotor, treler dan separuh treler yang berkembang sebanyak 12.2%.

Pertumbuhan output menunjukkan trend positif dalam hampir kesemua produk industri berorientasikan domestik kecuali bagi pembuatan minuman; dan pembuatan logam asas yang mencatatkan penguncupan pada bulan tersebut. Mengulas mengenai prestasi sektor perlombongan, pengembangan 5.9% dalam pengeluaran sektor itu dipacu oleh pertumbuhan kukuh 8.0% dalam indeks minyak mentah dan kondensat serta 4.5% dalam indeks gas asli. Indeks perlombongan meningkat 1.7% pada Januari 2023 berbanding dengan pertumbuhan 1.1% yang dicatatkan pada bulan sebelumnya.


Surat Penyelesaian Cukai Pastikan Rekod Percukaian Pekerja Teratur

Kuala Lumpur – Baru-baru ini, rancangan siri Klinik Cukai anjuran Bernama Radio menampilkan Wan Norafidah Mahyuddin yang juga merupakan Timbalan Pegawai Perhubungan Awam Lembaga Hasil Dalam Negeri Malaysia (LHDNM) Cawangan Wilayah Persekutuan Kuala Lumpur untuk membicarakan topik Surat Penyelesaian Cukai.

Beliau menjelaskan Surat Penyelesaian Cukai atau dikenali ringkasnya sebagai SPC ialah perakuan daripada HASIL kepada majikan berkaitan hal ehwal cukai pendapatan bagi pekerja yang berhenti kerja, bersara, meninggal dunia ataupun yang hendak meninggalkan Malaysia. Tambahnya lagi, SPC merupakan tanggungjawab majikan, tidak kira majikan pihak swasta ataupun majikan sektor awam yang tertakluk di bawah Akta Cukai Pendapatan 1967 untuk memaklumkan kepada HASIL dalam tempoh yang telah ditetapkan sekiranya berlakunya penamatan perkhidmatan pekerja.

Kemudian, beliau menjelaskan bahawa majikan perlu memaklumkan kepada HASIL tidak kurang daripada 30 hari sebelum tarikh pemberhentian pekerja yang akan berhenti kerja, bersara, atau yang akan meninggalkan Malaysia lebih daripada tiga bulan. Namun bagi kes pekerja yang meninggal dunia, pemakluman perlu dibuat dalam keadaan segera ataupun tidak lebih 30 hari selepas dimaklumkan mengenai kematian pekerja. Selain itu, majikan bertanggungjawab untuk menahan apa-apa bahagian wang yang akan atau boleh dibayar kepada pekerja dan tidak membayar apa-apa bahagian wang tersebut tanpa kebenaran HASIL, sehingga tempoh 90 hari dari tarikh borang diterima oleh HASIL.

Tiga jenis Borang yang perlu dihantar kepada HASIL;

Tujuan SPC dibuat adalah untuk memastikan rekod pecukaian pekerja berada dalam keadaan teratur. Apabila kami menerima permohonan SPC, pihak HASIL akan menyemak rekod percukaian pekerja untuk penentuan audit. Sekiranya perlu melakukan audit, HASIL akan mengeluarkan surat untuk mendapatkan dokumen yang berkaitan pekerja dan membuat semakan.

Sementara itu, beliau turut menjelaskan majikan boleh disabitkan kesalahan mengikut undang-undang yang telah ditetapkan jika gagal mematuhinya. Kelewatan ataupun kegagalan mengemukan borang CP21 atau CP22a atau CP22b tanpa alasan yang munasabah merupakan satu kesalahan dan sekiranya disabitkan, boleh dikenakan denda tidak kurang RM200 dan tidak lebih RM20 000 atau penjara tidak lebih 6 bulan atau kedua-duanya di bawah Subseksyen 120 (1) Akta Cukai Pendapatan 1967. Majikan bertanggungjawab untuk membayar amaun penuh cukai yang perlu dibayar oleh pekerjanya. Amaun perlu dibayar oleh majikan merupakan satu hutang kepada kerajaan dan boleh dituntut melalui tindakan sivil.

Beliau juga turut menegaskan bahawa golongan pekerja bertanggungjawab memastikan pendapatan yang diterima berhubung dengan satu penggajian dilaporkan dengan mengemukakan borang nyata cukai pendapatan sekiranya pekerja tidak memilih potongan cukai bulan sebagai cukai muktamad. Pekerja juga disarankan menyemak rekod pematuhan cukai terlebih dahulu sebelum majikan mengemukan permohonan SPC.